Anexă 

la Hotărârea Consiliului Naţional

Nr. 11/15.XII.2006, republicată

NORME DE REGLEMENTARE

A RAPORTURILOR DE MUNCĂ CE AU CA TEMEI LEGAL 

CONVENŢIA INDIVIDUALĂ DE MUNCĂ

TITLUL I 

DISPOZIŢII GENERALE

Art.1. Prezentele norme reglementează totalitatea raporturilor de muncă care se desfăşoară în societăţile cooperative meşteşugăreşti şi au ca temei legal exprimarea consimţământului unei persoane fizice în vederea asocierii la muncă şi capital şi dobândirea calităţii de membru cooperator prin cooptare.

Art.2.(1). In cadrul relaţiilor de muncă funcţionează principiul egalităţii de tratament faţă de toţi cooperatorii şi societăţile cooperative meşteşugăreşti.

(2). Orice discriminare directă sau indirectă faţă de un cooperator bazată pe criterii de sex, orientare sexuală, caracteristici genetice, vârstă, apartenenţă naţională, rasă, culoare, etnie, opţiune politică, origine socială, handicap, situaţie sau responsabilitate familială, este interzisă.

Art.3.(1). Orice cooperator care prestează o muncă într-o societate cooperativă meşteşugărească beneficiază de condiţii de muncă adecvate activităţii desfăşurate, de protecţie socială, de securitate şi sănătate în muncă, fără nici o discriminare.

(2). Tuturor cooperatorilor care prestează o muncă le sunt recunoscute dreptul la plată egală pentru muncă egală, dreptul la negocieri individuale/colective, dreptul la protecţia datelor cu caracter personal, precum şi dreptul la protecţie împotriva excluderilor nelegale.

(3). Pentru muncă egală sau de valoare egală este interzisă orice discriminare bazată pe criteriul de sex, cu privire la toate elementele şi condiţiile de remunerare.

Art.4(1). Relaţiile de muncă se bazează pe principiul consensualităţii şi a bunei-credinţe.

(2). Pentru buna desfăşurare a relaţiilor de muncă, participanţii la raporturile de muncă se vor informa şi se vor consulta reciproc, în condiţiile statutelor şi ale clauzelor generale privind raporturile de muncă aprobate prin hotărârea adunării generale.

TITLUL II

 CONVENŢIA INDIVIDUALĂ DE MUNCĂ

CAPITOLUL I – Încheierea convenţiei individuale de muncă

Art.5. Convenţia individuală de muncă este un contract în temeiul căruia o persoană fizică, care a dobândit calitatea de membru cooperator în condiţiile prevăzute de statut, se obligă să presteze muncă pentru şi sub autoritatea unei societăţi cooperative meşteşugăreşti, în schimbul unei remuneraţii denumite salariu.

Art.6. Clauzele convenţiei individuale de muncă nu pot conţine prevederi contrare sau drepturi sub nivelul minim al clauzelor generale privind raporturile de muncă aprobate prin hotărâre de adunarea generală.

Art.7.(1). Convenţia individuală de muncă se încheie cu membrii cooperatori pe durată nedeterminată.

(2). Convenţia individuală de muncă se poate încheia şi cu fracţiune de normă, în cazul membrilor cooperatori cu dizabilităţi sau în situaţiile când volumul de muncă necesar societăţii cooperative este sub cel prevăzut pentru o normă întreagă.

(3). Convenţia individuală de muncă cu fracţiune de normă cuprinde în afara elementelor prevăzute la art. 9 şi următoarele:

a) durata muncii şi repartizarea programului de lucru, nu mai puţin de două ore pe zi;

b) condiţiile în care se poate modifica programul de lucru;

c) interdicţia de a efectua ore suplimentare, cu excepţia cazurilor de forţă majoră sau pentru alte lucrări urgente destinate prevenirii producerii unor accidente ori înlăturării consecinţelor acestora.

(4). Membrul cooperator cu convenţie individuală de muncă cu fracţiune de normă se bucură de toate drepturile membrului cooperator cu normă întreagă, prevăzute de hotărârea adunării generale privind clauzele generale privind raporturile de muncă. Drepturile salariale se acordă proporţional cu timpul efectiv lucrat, raportat la drepturile stabilite pentru programul normal de lucru.

Art.8.(1).Convenţia individuală de muncă se încheie în baza consimţământului părţilor, în formă scrisă, în limba română. Obligaţia de încheiere a convenţiei individuale de muncă în formă scrisă revine societăţii cooperative.

Forma scrisă este obligatorie pentru încheierea valabilă a convenţiei individuale de muncă.

(2). Anterior începerii activităţii convenţia individuală de muncă se înregistrează în Registrul general de evidenţă a membrilor cooperatori.

(3). Societatea cooperativă meşteşugărească este obligată ca, anterior începerii activităţii, să înmâneze membrului cooperator un exemplar din convenţia individuală de muncă.

(4). Munca prestată în temeiul unei convenţii individuale de muncă îi conferă membrului cooperator vechime în muncă, şi corespunzător acesteia, stagiu de cotizare.

Art.9.(1). Anterior încheierii sau modificării convenţiei individuale de muncă, societatea cooperativă meşteşugărească are obligaţia de a informa persoana selectată pentru a deveni membru cooperator sau pe membrul cooperator, după caz, cu privire la clauzele generale pe care intenţionează să le înscrie în convenţie sau să le modifice.

(2). Persoana selectată în vederea dobândirii calităţii de membru cooperator va fi informată cu privire la cel puţin următoarele elemente: 

a) identitatea părţilor;

b) locul de muncă sau, în lipsa unui loc de muncă fix, posibilitatea ca membrul cooperator să muncească în diverse locuri;

c) sediul societăţii cooperative;

d) funcţia/ocupaţia conform specificaţiei Clasificării ocupaţiilor din România sau altor acte normative, precum și fișa postului cu specificarea atribuţiilor postului; 

e) criteriile de evaluare a activităţii profesionale a membrului cooperator aplicabile la nivelul fiecărei societăţi cooperative;

f) data de la care convenţia urmează să îşi producă efectele;

g) durata concediului de odihnă la care membrul cooperator are dreptul;

h) condiţiile de acordare a preavizului de către părţile contractante şi durata acestuia;

i) salariul de bază, alte elemente constitutive ale veniturilor salariale, precum şi periodicitatea plăţii retribuţiei la care membrul cooperator are dreptul;

j) durata normală a muncii, exprimată în ore/zi şi ore/săptămână;

k) durata perioadei de probă;

l) alte clauze.

(3). Orice modificare a unuia dintre elementele prevăzute la alin.(2) în timpul executării convenţiei individuale de muncă impune încheierea unui act adiţional la convenţie într-un termen de 20 zile lucrătoare de la data încunoştinţării în scris a membrului cooperator, cu excepţia situaţiilor în care o asemenea modificare rezultă ca posibilă din prevederile prezentelor Norme sau din hotărârea adunării generale a societăţii cooperative referitoare la clauzele generale privind raporturile de muncă.

(4). Elementele de informare prevăzute la alin. (2) trebuie să se regăsească şi în conţinutul convenţiei individuale de muncă. Modelul convenţiei individuale de muncă este cel prevăzut în anexa nr.1 la prezentele Norme.

Art.10.(1). In afara clauzelor generale prevăzute la art.9, între părţi pot fi negociate şi cuprinse în convenţia individuală de muncă şi alte clauze specifice.

(2). Sunt considerate clauze specifice, fără ca enumerarea să fie limitativă:

a) clauza de respectare a statutului societăţii cooperative;

b) clauza cu privire la formarea profesională;

c) clauza de neconcurenţă;

d) clauza de mobilitate;

e) clauza de confidenţialitate.

Art.11. Clauza de neconcurenţă cuprinsă în convenţia individuală de muncă sau în actul adiţional la convenţie, îl obligă pe membrul cooperator ca după încetarea raporturilor de muncă să nu presteze, în interesul său propriu sau al unui terţ, o activitate care se află în concurenţă cu cea prestată de societatea cooperativă, în schimbul unei indemnizaţii lunare de neconcurenţă pe care societatea cooperativă se obligă să o plătească pe perioada de neconcurenţă stabilită.

Art.12.(1). Clauza de neconcurenţă îşi produce efectele numai dacă în convenţia individuală de muncă, sau în actul adiţional la convenţie, sunt nominalizate concret activităţile ce sunt interzise membrului cooperator la data încetării convenţiei, cuantumul lunar al indemnizaţiei de neconcurenţă, perioada pentru care îşi produce efectele clauza de neconcurenţă, terţii în favoarea cărora se interzice prestarea activităţii, precum şi aria geografică unde membrul cooperator poate fi în reală competiţie cu societatea cooperativă.

(2). Indemnizaţia de neconcurenţă lunară datorată persoanei în cauză nu este de natură salarială, se negociază şi este de cel puţin 50% din media veniturilor salariale brute ale membrului cooperator din ultimele 6 luni anterioare datei încetării convenţiei individuale de muncă sau, în cazul în care durata convenţiei individuale de muncă a fost mai mică de 6 luni, din media veniturilor salariale lunare brute cuvenite acestuia pe durata convenţiei. 

(3). Indemnizaţia de neconcurenţă reprezintă o cheltuială efectuată de societatea cooperativă, este deductibilă la calculul profitului impozabil şi se impozitează la persoana fizică beneficiară, potrivit legii.

Art.13.(1). Clauza de neconcurenţă îşi poate produce efectele pentru o perioadă de maximum 2 ani de la data încetării convenţiei individuale de muncă. 

(2). Prevederile alin. (1) nu sunt aplicabile în cazurile în care încetarea convenţiei individuale de muncă s-a produs de drept, cu excepţia cazurilor prevăzute la art. 41 lit. c), d), e), f), g) şi h), ori a intervenit din iniţiativa societăţii cooperative pentru motive care nu ţin de persoana membrului cooperator.

Art.14. Prin clauza de mobilitate, părţile în convenţia individuală de muncă stabilesc că, în considerarea specificului muncii, executarea obligaţiilor de serviciu de către membrul cooperator nu se realizează într-un loc stabil de muncă. În acest caz membrul cooperator beneficiază de prestaţii suplimentare în bani sau în natură.

Art.15.(1). Prin clauza de confidenţialitate părţile convin ca, pe toată durata convenţiei individuale de muncă şi după încetarea acesteia, să nu transmită date sau informaţii de care au luat la cunoştinţă în timpul executării convenţiei, în condiţiile stabilite în regulamentul de ordine interioară sau în convenţiile individuale de muncă.

(2). Nerespectarea acestei clauze de către oricare dintre părţi atrage obligaţia celui în culpă la plata de daune – interese. 

Art.16.(1). Persoanele care doresc să devină membri cooperatori ai societăţii cooperative vor mai fi informate, pe lângă cele prevăzute la art. 9 alin. (1) şi (2), şi cu:

a) prevederile statutului, ale regulamentului de organizare şi funcţionare şi ale regulamentului de ordine interioară ale societăţii cooperative;

b) elementele necesare în legătură cu cooptarea provizorie, cu efectuarea perioadei de probă, cu calitatea de membru cooperator cooptat provizoriu şi condiţiile de încetare a acesteia.

(2). După informare, persoana care îşi menţine solicitarea va depune cerere scrisă la preşedintele societăţii cooperative, care va cuprinde acordul în legătură cu elementele precizate la literele a) şi b) de mai sus.

Preşedintele societăţii cooperative va dispune efectuarea verificării prealabile a aptitudinilor profesionale şi personale ale persoanei solicitante, potrivit modalităţilor stabilite în regulamentul de ordine interioară, în regulamentul de organizare şi funcţionare şi în cel al comisiei de încadrare şi promovare a personalului.

In cazul persoanei care a corespuns ca urmare a verificării prealabile, consiliul de administraţie aprobă cooptarea provizorie a acesteia, stabilind şi durata perioadei de probă.

Informaţiile cerute, sub orice formă, de către societatea cooperativă persoanei care solicită cooptarea cu ocazia verificării prealabile a aptitudinilor nu pot avea alt scop decât acela de a aprecia capacitatea de a ocupa postul respectiv, precum şi aptitudinile profesionale.

(3). Perioada de probă este de maximum 90 de zile calendaristice pentru funcţiile de execuţie şi de cel mult 120 de zile calendaristice pentru funcţiile de conducere, cu excepţia funcţiilor eligibile (preşedinte şi vicepreşedinte);

(4). Perioada de probă pentru persoanele cu handicap este de maximum 30 de zile calendaristice.

(5). După aprobarea cooptării provizorii, societatea cooperativă va încheia cu membrul cooperator convenţia individuală de muncă.

(6). Pe durata perioadei de probă, membrul cooperator are toate drepturile şi obligaţiile prevăzute în hotărârea adunării generale referitoare la clauzele generale privind raporturile de muncă, în regulamentul de ordine interioară şi în convenţia individuală de muncă, cu următoarele excepţii:

a) nu va beneficia de drept de vot;

b) nu va putea să aleagă sau să fie eligibil pentru organele de conducere sau de control ale societăţii cooperative, ori în consiliul social;

c) nu va face vărsăminte în contul părţilor sociale pe care le-a subscris;

d) nu i se vor imputa pierderile care s-ar produce în societatea cooperativă în intervalul respectiv, cu excepţia pagubelor produse din vina sa.

(7). In perioada de probă şi până la cooptare, persoana în cauză are calitatea de membru cooperator cooptat provizoriu.

(8). Cererile de cooptare în societatea cooperativă a persoanelor declarate reuşite după efectuarea perioadei de probă, însoţite de referatul cu concluzii întocmit de către comisia de încadrare şi promovare în muncă a personalului, se supun aprobării primei adunări generale.

(9). De la data cooptării de către adunarea generală, membrul cooperator are toate drepturile şi obligaţiile prevăzute în statut, în regulamentul de ordine interioară şi în actele normative cu caracter specific cooperaţiei meşteşugăreşti. 

(10). In cazul persoanelor declarate reuşite la verificarea profesională după parcurgerea perioadei de probă şi care au fost cooptate, calitatea de membru cooperator al societăţii cooperative este recunoscută de la data cooptării provizorii.

(11). Convenţia individuală de muncă a persoanei cooptate provizoriu încetează de la data când, în urma examinării, comisia de încadrare şi promovare în muncă a personalului constată că aceasta nu corespunde sub aspect profesional.

(12). Convenţia individuală de muncă a persoanei cooptate provizoriu poate înceta pe parcursul sau la sfârşitul perioadei de probă printr-o notificare scrisă, la iniţiativa oricăreia dintre părţi. 

Art.17.(1). Membrul cooperator poate presta muncă numai în baza unui certificat medical, care constată faptul că cel în cauză este apt pentru prestarea acelei munci.

(2). Nerespectarea prevederilor alin.(1) atrage nulitatea convenţiei individuale de muncă.

Art.18.(1). Competenţa şi procedura de eliberare a certificatului medical, precum şi sancţiunile aplicabile societăţii cooperative în cazul cooptării sau schimbării locului ori felului muncii fără certificat medical sunt stabilite prin legi speciale.

(2). Solicitarea, la cooptare, a testelor de graviditate este interzisă.

(3). La cooptare, pentru domeniile stabilite prin acte normative, se pot solicita şi teste medicale specifice.

Art.19. Certificatul medical este obligatoriu şi în următoarele situaţii:

a) la reînceperea activităţii după o întrerupere mai mare de 6 luni, pentru locurile de muncă având expunere la factori nocivi profesionali, şi de un an în celelalte situaţii.

b) în cazul detaşării sau trecerii în alt loc de muncă ori în altă activitate, dacă se schimbă condiţiile de muncă;

c) în cazul ucenicilor, practicanţilor, elevilor şi studenţilor, în situaţia în care urmează să fie instruiţi pe meserii şi profesii, precum şi în situaţia schimbării meseriei pe parcursul instruirii;

d) periodic, în cazul celor care lucrează în condiţii de expunere la factori nocivi profesionali, potrivit reglementărilor Ministerului Sănătăţii Publice;

e) periodic, în cazul celor care desfăşoară activităţi cu risc de transmitere a unor boli, potrivit reglementărilor Ministerului Sănătăţii Publice.

f) periodic, în cazul celor care lucrează în unităţi fără factori de risc, prin examene medicale diferenţiate în funcţie de vârstă, sex şi stare de sănătate, potrivit convenţiei individuale de muncă.

Art.20.(1). Fiecare societate cooperativă are obligaţia de a înfiinţa un registru general de evidenţă a membrilor cooperatori, potrivit modelului cuprins în anexa nr.2 la prezentele Norme.

(2). Registrul general de evidenţă a membrilor cooperatori se completează în ordinea cooptării şi cuprinde elementele de identificare ale tuturor membrilor cooperatori, elementele ce concretizează convenţiile individuale de muncă ale acestora, precum şi toate situaţiile care intervin pe parcursul desfăşurării relaţiilor de muncă în legătură cu executarea, modificarea, suspendarea sau încetarea convenţiei individuale de muncă, data cooptării, funcţia/ocupaţia conform Codului Clasificării ocupaţiilor din România, salariul, sporurile şi cuantumul acestora, precum perioada şi cauzele de suspendare a convenţiei individuale de muncă, perioada detaşării şi data încetării convenţiei individuale de muncă.

(3). Registrul general de evidenţă a membrilor cooperatori este păstrat la sediul societăţii cooperative şi este completat de persoana numită prin decizie de preşedintele societăţii cooperative.

 (4). La solicitarea membrului cooperator sau a unui fost membru cooperator, societatea cooperativă este obligată să elibereze copii ale paginilor din registru care cuprind înscrierile referitoare la persoana sa şi/sau un document care să ateste activitatea desfăşurată de acesta, vechimea în muncă, în meserie şi în specialitate, astfel cum rezultă din registrul general de evidenţă a membrilor cooperatori, în termen de cel mult 15 zile de la solicitare.

Societatea cooperativă răspunde pentru asigurarea condiţiilor de păstrare, precum şi pentru orice prejudiciu produs membrului cooperator, sau oricărei persoane fizice sau juridice, prin încălcarea acestor obligaţii.

(5). Registrul se depune la încetarea activităţii societăţii cooperative la direcţia  judeţeană  a Arhivelor Naţionale, astfel cum prevede Legea Arhivelor Naţionale nr. 16/1996 cu modificările şi completările ulterioare.

În cazul reorganizării societăţii prin fuziune sau divizare, registrul este preluat de succesoarea în drept.

Art.21.(1). Societatea cooperativă are obligaţia de a întocmi un dosar personal pentru fiecare membru cooperator şi de a-l păstra în bune condiţii.

(2). Dosarul personal al membrului cooperator va cuprinde cel puţin următoarele documente: actele necesare cooptării, convenţia individuală de muncă, actele adiţionale şi celelalte acte referitoare la modificarea, suspendarea şi încetarea convenţiei individuale de muncă, acte de studii (certificate de calificare, specializare, perfecţionare), precum şi orice alte documente care certifică legalitatea şi corectitudinea completării registrului general de evidenţă al membrilor cooperatori.

(3). La solicitarea scrisă a membrului cooperator sau a unui fost membru cooperator, societatea cooperativă este obligată să elibereze acestuia, copii ale documentelor existente în dosarul personal, în termen de cel mult 15 zile de la data solicitării.”

Art.22. Registrul general de evidenţă a membrilor cooperatori şi dosarele personale ale fiecărui membru cooperator se vor păstra în condiţii care să asigure securitatea datelor, precum şi păstrarea lor îndelungată şi corespunzătoare conform legii.

CAPITOLUL II – Executarea convenţiei individuale de muncă

Art.23. Drepturile şi obligaţiile privind relaţiile de muncă dintre societatea cooperativă şi membrul cooperator se stabilesc prin hotărârea adunării generale referitoare la clauzele generale privind raporturile de muncă şi prin convenţiile individuale de muncă.

Art.24. Între societatea cooperativă şi membrul cooperator există cumulativ următoarele categorii de raporturi: 

a) patrimoniale, concretizate prin obligaţia membrului cooperator de a depune contravaloarea părţilor sociale în condiţiile şi termenele prevăzute de statut, prin depuneri în numerar şi/sau aporturi în natură; 

b) de muncă, în temeiul convenţiei individuale de muncă încheiată cu societatea cooperativă în care îşi desfăşoară activitatea. 

Art.25.(1). Membrul cooperator asociat la muncă într-o societate cooperativă are, în principal, următoarele drepturi:

a) dreptul la remunerare pentru munca depusă în funcţie de rezultatele obţinute;

b) dreptul la repaus zilnic şi săptămânal;

c) dreptul la concediu de odihnă anual;

d) dreptul la egalitate de şanse şi de tratament;

e) dreptul la demnitate în muncă;

f) dreptul la securitate şi sănătate în muncă;

g) dreptul la acces la formarea profesională;

h) dreptul la informare şi consultare;

i) dreptul de a lua parte la determinarea şi ameliorarea condiţiilor de muncă şi a mediului de muncă;

j) dreptul la negociere;

k) dreptul de a fi ales în consiliul social;

l) dreptul la protecţie în cazul desfiinţării locului de muncă, în măsura îndeplinirii condiţiilor prevăzute de legea specială;

m) drepturile stabilite prin statut.

(2). Membrului cooperator îi revin, în principal, următoarele obligaţii:

a) să participe la activităţile pe care le desfăşoară societatea cooperativă, prin munca lor personală, în timpul programului de lucru; să realizeze norma de muncă sau, după caz, să îndeplinească integral atribuţiile ce îi revin conform fişei postului, în condiţiile de calitate stabilite;

b) să folosească spaţiile, utilajele, materiile prime, materialele şi fondurile financiare numai în scopuri corespunzătoare intereselor societăţii cooperative;

c) să participe la activităţile de formare şi pregătire profesională;

d) să păstreze secretul de serviciu, în legătură cu acele informaţii privind societatea cooperativă a căror divulgare ar putea prejudicia interesele acesteia;

e) să respecte cu stricteţe ordinea şi disciplina muncii la locul de muncă; să realizeze lucrările încredinţate la timp, în condiţii tehnice de calitate şi cu eficienţa economică prevăzută;

f) să înştiinţeze şeful ierarhic de îndată ce a luat la cunoştinţă de existenţa unor nereguli, abateri sau lipsuri de orice natură, care pun în pericol desfăşurarea normală a activităţii sau pot aduce prejudicii patrimoniului societăţii cooperative;

g) să cunoască şi să respecte integral reglementările privind securitatea şi sănătatea în muncă şi cele de apărare împotriva incendiilor;

h) să aibă o comportare corectă şi civilizată în cadrul relaţiilor interne sau externe de serviciu şi cu beneficiarii.

Art.26.(1). Societatea cooperativă are, în principal, următoarele drepturi:

a) să stabilească organizarea şi funcţionarea unităţii;

b) să stabilească atribuţiile corespunzătoare pentru fiecare membru cooperator şi parametrii de calitate;

c) să dea dispoziţii cu caracter obligatoriu pentru membrii cooperatori, sub rezerva legalităţii lor;

d) să exercite controlul asupra modului de îndeplinire a sarcinilor de serviciu;

e) să constate săvârşirea abaterilor disciplinare şi să aplice sancţiunile corespunzătoare, potrivit statutului şi regulamentului de ordine interioară;

f) să stabilească obiectivele de performanță individuală, precum și criteriile de evaluare a realizării acestora.

(2). Societăţii cooperative îi revin următoarele obligaţii:

a) să informeze membrii cooperatori asupra condiţiilor de muncă şi asupra elementelor care privesc desfăşurarea relaţiilor de muncă de tip cooperatist;

b) să asigure permanent infrastructura necesară (clădiri, spaţii de lucru, utilităţi, echipamente), documentaţia tehnică (pentru producţie, servicii şi la procese tehnologice), documentaţia organizatorică (organigramă, fişa postului, regulamentul de organizare şi funcţionare, regulamentul de ordine interioară) şi documentaţia legislativă (standarde, normative, reglementări şi legi aplicabile proceselor şi produselor) avute în vedere la elaborarea normelor de muncă;

c) să asigure permanent normele de muncă şi condiţiile corespunzătoare de muncă;

d) să acorde membrilor cooperatori toate drepturile ce decurg din hotărârea adunării generale referitoare la clauzele generale privind raporturile de muncă şi din convenţia individuală de muncă;

e) să comunice periodic membrilor cooperatori situaţia economică şi financiară a societăţii cooperative, cu excepţia informaţiilor sensibile sau secrete care, prin divulgare, sunt de natură să prejudicieze activitatea societăţii cooperative. Comunicarea sus menţionată se face în adunările generale ale membrilor cooperatori;

f) să se consulte cu consiliul social sau, după caz, cu responsabilul cu probleme sociale în privinţa deciziilor susceptibile să afecteze substanţial drepturile şi interesele membrilor cooperatori;

g) să plătească toate contribuţiile şi impozitele aflate în sarcina sa, precum şi să reţină şi să vireze contribuţiile şi impozitele datorate de membrii cooperatori în condiţiile legii;

h) să înfiinţeze registrul general de evidenţă a membrilor cooperatori şi să opereze înregistrările prevăzute de acesta;

i) să elibereze, la cerere, documentele care atestă calitatea de membru cooperator a solicitanţilor;

j) să asigure confidenţialitatea datelor cu caracter personal ale membrilor cooperatori.

CAPITOLUL III – Modificarea convenţiei individuale de muncă

Art.27.(1). Convenţia individuală de muncă poate fi modificată numai prin acordul părţilor.

(2). Cu titlu de excepţie, modificarea unilaterală a convenţiei individuale de muncă este posibilă numai în cazurile şi în condiţiile prevăzute de prezentele Norme.

(3). Modificarea convenţiei individuale de muncă se referă la oricare dintre următoarele elemente:

a) locul muncii;

b) felul muncii;

c) condiţiile de muncă;

d) salariul;

e) timpul de muncă şi timpul de odihnă.

Art.28.(1). Locul muncii poate fi modificat unilateral de către societatea cooperativă prin delegarea sau detaşarea membrului cooperator într-un alt loc de muncă decât cel prevăzut în convenţia individuală de muncă.

(2). Pe durata delegării, respectiv a detaşării, membrul cooperator îşi păstrează funcţia şi toate celelalte drepturi prevăzute în convenţia individuală de muncă.

Art.29. Delegarea reprezintă exercitarea temporară de către membrul cooperator, din dispoziţia societăţii cooperative, a unor lucrări sau sarcini corespunzătoare atribuţiilor de serviciu în afara locului său de muncă.

Art.30.(1). Delegarea poate fi dispusă pentru o perioadă de cel mult 60 de zile calendaristice în 12 luni şi se poate prelungi cu acordul membrului cooperator, pentru perioade succesive de minimum 60 de zile calendaristice.

Refuzul membrului cooperator de prelungire a delegării nu poate constitui motiv pentru sancţionarea disciplinară a acestuia.

(2). Membrul cooperator delegat are dreptul la plata cheltuielilor de transport şi cazare, precum şi la o indemnizaţie de delegare, în condiţiile stabilite de consiliul de administraţie prin decizie, în baza reglementărilor în vigoare.

Art.31. Detaşarea este actul prin care se dispune schimbarea temporară a locului de muncă, din dispoziţia societăţii cooperative, la o altă societate cooperativă în scopul executării unor lucrări în interesul acesteia. In mod excepţional, prin detaşare se poate modifica şi felul muncii, dar numai cu consimţământul scris al membrului cooperator.

Art.32.(1). Detaşarea poate fi dispusă pe o perioadă de cel mult un an.

(2). In mod excepţional, perioada detaşării poate fi prelungită pentru motive obiective ce impun prezenţa membrului cooperator la societatea cooperativă la care s-a dispus detaşarea, cu acordul ambelor părţi din 6 în 6 luni.

(3). Membrul cooperator poate refuza detaşarea dispusă de societatea cooperativă numai în mod excepţional şi pentru motive personale temeinice.

(4). Membrul cooperator detaşat are dreptul la plata cheltuielilor de transport şi cazare, precum şi la o indemnizaţie de detaşare, în condiţiile stabilite de consiliul de administraţie prin decizie, în baza reglementărilor în vigoare.

Art.33.(1). Drepturile cuvenite membrului cooperator detaşat se acordă de societatea cooperativă la care s-a dispus detaşarea.

(2). Pe durata detaşării membrul cooperator beneficiază de drepturile care îi sunt mai favorabile, fie de drepturile de la societatea cooperativă care a dispus detaşarea, fie de drepturile de la societatea cooperativă la care este detaşat.

(3). Dacă societatea cooperativă la care s-a dispus detaşarea nu îşi îndeplineşte integral şi la timp toate obligaţiile faţă de membrul cooperator detaşat, acestea vor fi îndeplinite de societatea cooperativă care a dispus detaşarea, iar detaşarea îşi încetează valabilitatea. In această situaţie obligaţiile respective vor fi achitate de societatea cooperativă care a dispus detaşarea.

(4). In cazul în care există divergenţă între cele două societăţi cooperative, sau nici una dintre ele nu îşi îndeplineşte obligaţiile potrivit alin.(1) şi (2), membrul cooperator detaşat are dreptul de a reveni la locul său de muncă de la societatea cooperativă care l-a detaşat, de a se îndrepta împotriva oricăreia dintre cele două societăţi cooperative şi de a cere executarea silită a obligaţiilor neîndeplinite.

Art.34. Societatea cooperativă poate modifica locul şi felul muncii, fără consimţământul membrului cooperator, în situaţiile impuse de necesitatea unei bune organizări a activităţii ori de motive economice, tehnologice sau de forţă majoră, cu titlu de sancţiune disciplinară sau ca măsură de protecţie a membrului cooperator, în condiţiile prevăzute de regulamentul de ordine interioară.

CAPITOLUL IV – Suspendarea convenţiei individuale de muncă

Art.35.(1). Suspendarea convenţiei individuale de muncă poate interveni de drept, din iniţiativa uneia dintre părţi sau prin acordul părţilor.

(2). Suspendarea convenţiei individuale de muncă are ca efect suspendarea prestării muncii de către membrul cooperator şi a plăţii drepturilor de natură salarială de către societatea cooperativă.

(3). Pe durata suspendării pot continua să existe alte drepturi şi obligaţii ale părţilor decât cele prevăzute la alin.(2), dacă prin statut, prin convenţii individuale de muncă sau regulamente de ordine interioară se prevede astfel.

(4). In cazul suspendării convenţiei individuale de muncă din cauza unei fapte imputabile membrului cooperator, pe durata suspendării acesta nu va beneficia de nici un drept care rezultă din calitatea sa de membru cooperator, cu excepţia drepturilor materiale derivate din aportul său individual la capitalul social al societăţii.

(5). De fiecare dată când în timpul perioadei de suspendare a convenţiei intervine o cauză de încetare de drept a convenţiei individuale de muncă, cauza de încetare de drept  prevalează.

(6). În cazul suspendării convenţiei individuale de muncă, se suspendă toate termenele care au legătură cu încheierea, modificarea, executarea sau încetarea convenţiei individuale de muncă, cu excepţia situaţiilor în care convenţia individuală de muncă încetează de drept.

Art.36.Convenţia individuală de muncă se suspendă de drept în următoarele situaţii:

a) concediu de maternitate;

b) concediu pentru incapacitate temporară de muncă;

c) carantină;

d) exercitarea unei funcţii în cadrul unei autorităţi executive, legislative ori judecătoreşti, pe toată durata mandatului;

e) forţă majoră;

f) în cazul în care membrul cooperator este arestat preventiv, în condiţiile Codului de procedură penală;

g) de la data expirării perioadei pentru care au fost emise avizele, autorizaţiile ori atestările necesare pentru exercitarea profesiei. Dacă în termen de 6 luni membrul cooperator nu şi-a reînnoit avizele, autorizaţiile ori atestările necesare pentru exercitarea profesiei, convenţia individuală de muncă încetează de drept.

h) în alte cazuri expres prevăzute de lege sau statut.

Art.37.(1). Convenţia individuală de muncă poate fi suspendată din iniţiativa membrului cooperator în următoarele situaţii:

a) concediu pentru creşterea copilului în vârstă de până la 2 ani sau, în cazul copilului cu handicap, până la împlinirea vârstei de 3 ani;

b) concediu pentru îngrijirea copilului bolnav în vârstă de până la 7 ani sau, în cazul copilului cu handicap, pentru afecţiuni intercurente, până la împlinirea vârstei de 18 ani;

c) concediu paternal;

d) concediu pentru formare profesională.

(2). Convenţia individuală de muncă poate fi suspendată în situaţia absenţelor nemotivate ale membrilor cooperatori, în condiţiile stabilite prin hotărârea adunării generale referitoare la clauzele generale privind raporturile de muncă.

Art.38.(1). Convenţia individuală de muncă poate fi suspendată din iniţiativa societăţii cooperative în următoarele situaţii:

a) pe durata cercetării disciplinare prealabile, în condiţiile regulamentului de ordine interioară;

b) în cazul în care societatea cooperativă a formulat plângere penală împotriva membrului cooperator sau acesta a fost trimis în judecată pentru fapte penale incompatibile cu funcţia deţinută, până la rămânerea definitivă a hotărârii judecătoreşti;

c) în cazul întreruperii sau reducerii temporare a activităţii, fără încetarea raportului de muncă, pentru motive economice, tehnologice, structurale sau similare;

d) pe durata detaşării;

e) pe durata suspendării de către autorităţile competente a avizelor, autorizaţiilor sau atestărilor necesare pentru exercitarea profesiilor.

(2). În cazurile prevăzute la alin. (1) lit. a) şi b), dacă se constată nevinovăţia celui în cauză, membrul cooperator îşi reia activitatea anterioară şi i se plăteşte, în temeiul normelor şi principiilor răspunderii civile contractuale, o despăgubire egală cu salariul şi celelalte drepturi de care a fost lipsit pe perioada suspendării convenţiei.

(3). În cazul reducerii temporare a activităţii, pentru motive economice, tehnologice, structurale sau similare, pe perioade care depăşesc 30 de zile lucrătoare, societatea cooperativă va avea posibilitatea reducerii programului de lucru de la 5 zile la 4 zile pe săptămână, cu reducerea corespunzătoare a salariului, până la remedierea situaţiei care a cauzat reducerea programului, după consultarea prealabilă a președintelui consiliului social/responsabilului cu probleme sociale, sau, după caz, sindicatului reprezentativ legal constituit.

Art.39. Convenţia individuală de muncă poate fi suspendată, prin acordul părţilor, în cazul concediilor fără plată pentru studii sau pentru interese personale.

CAPITOLUL V – Încetarea convenţiei individuale de muncă

Art.40. Convenţia individuală de muncă poate înceta astfel:

a) de drept;

b) ca urmare a acordului părţilor, la data convenită de acestea;

c) ca urmare a voinţei unilaterale a uneia dintre părţi, în cazurile şi în condiţiile limitativ prevăzute de prezentele Norme.

Secţiunea 1

Încetarea de drept a convenţiei individuale de muncă

Art.41. (1). Convenţia individuală de muncă încetează de drept:

a) la data decesului membrului cooperator şi în cazul dizolvării societăţii cooperative, de la data la care societatea şi-a încetat existenţa conform legii;

b) la data rămânerii irevocabile a hotărârii judecătoreşti de declarare a morţii sau la data punerii sub interdicţie a membrului cooperator;

c) la data îndeplinirii cumulative a condițiilor de vârstă standard și a stagiului minim de cotizație pentru pensie;

d) la data comunicării deciziei de pensie în cazul  pensiei de invaliditate, pensiei anticipate parţiale, pensiei anticipate, pensiei pentru limită de vârstă cu reducerea vârstei standard de pensionare.

e) ca urmare a constatării nulităţii absolute a convenţiei individuale de muncă, de la data la care nulitatea a fost constatată prin acordul părţilor sau prin hotărâre judecătorească definitivă;

f) ca urmare a admiterii cererii de reintegrare în funcţia ocupată de membrul cooperator a unei persoane ale cărei raporturi de muncă au încetat nelegal sau pentru motive neîntemeiate, de la data rămânerii definitive a hotărârii judecătoreşti de reintegrare;

g) ca urmare a condamnării la executarea unei pedepse privative de libertate, de la data rămânerii definitive a hotărârii judecătoreşti;

h) de la data retragerii de către autorităţile sau organismele competente a avizelor, autorizaţiilor ori atestărilor necesare pentru exercitarea profesiei;

i) ca urmare a interzicerii exercitării unei profesii sau a unei funcţii, ca măsură de siguranţă ori pedeapsă complementară, de la data rămânerii definitive a hotărârii judecătoreşti prin care s-a dispus interdicţia.

(2). Prin excepţie de la prevederile alin.(1) lit. c) membrii consiliului de administraţie aleşi în funcţiile de preşedinte şi vicepreşedinte îşi vor continua activitatea în baza unei noi convenţii individuale de muncă, până la expirarea mandatului în curs de exercitare.

(3). Pentru situațiile prevăzute la alin. (1) lit. c) – i)  și alin. (2), constatarea cazului de încetare de drept a convenției  individuale de muncă, se face în termen de 5 zile lucrătoare de la data intervenirii acesteia, în scris, prin decizia președintelui  și se comunică membrului cooperator aflat în situația respectivă în termen de 5 zile lucrătoare.

Art.42.(1). Nerespectarea oricăreia dintre condiţiile prevăzute de prezentele Norme ca necesare pentru încheierea valabilă a convenţiei individuale de muncă atrage nulitatea acesteia.

(2). Constatarea nulităţii convenţiei individuale de muncă produce efecte pentru viitor.

(3). Nulitatea convenţiei individuale de muncă poate fi acoperită prin îndeplinirea ulterioară a condiţiilor impuse de prezentele Norme.

(4). In situaţia în care o clauză este afectată de nulitate, întrucât stabileşte drepturi sau obligaţii pentru membrii cooperatori care contravin unor norme legale imperative sau clauzelor generale privind raporturile de muncă stabilite de adunarea generală, aceasta este înlocuită de drept cu dispoziţiile legale sau convenţionale, membrul cooperator având dreptul la despăgubiri.

(5). Membrul cooperator care a prestat munca în temeiul unei convenţii individuale de muncă nule are dreptul la remunerarea acesteia, corespunzător modului de îndeplinire a atribuţiilor de serviciu.

(6). Constatarea nulităţii şi stabilirea efectelor acesteia se pot face prin acordul părţilor.

Secţiunea a 2-a

Încetarea convenţiei individuale de muncă

din iniţiativa societăţii cooperative

Art.43. Încetarea convenţiei individuale de muncă din iniţiativa societăţii cooperative poate fi dispusă pentru motive care ţin de persoana membrului cooperator sau pentru motive independente de acesta.

Art.44. Încetarea convenţiei individuale de muncă a membrilor cooperatori nu poate fi dispusă:

a) pe durata incapacităţii temporare de muncă, stabilită prin certificat medical conform legii;

b) pe durata suspendării activităţii ca urmare a instituirii carantinei;

c) pe durata în care cooperatoarea este gravidă, în măsura în care societatea cooperativă a luat la cunoştinţă de acest fapt anterior emiterii deciziei de încetare a raporturilor de muncă;

d) pe durata concediului de maternitate;

e) pe durata concediului pentru creşterea copilului în vârstă de până la 2 ani sau, în cazul copilului cu handicap, până la împlinirea vârstei de 3 ani;

f) pe durata concediului pentru îngrijirea copilului bolnav în vârstă de până la 7 ani sau, în cazul copilului cu handicap, pentru afecţiuni intercurente, până la împlinirea vârstei de 18 ani;

g) pe durata efectuării concediului de odihnă.

Art.45. Prevederile art. 44 nu se aplică în cazul încetării raporturilor de muncă pentru motive ce intervin ca urmare a reorganizării ori dizolvării şi lichidării statutare sau reorganizării judiciare ori a falimentului societăţii cooperative, în condiţiile prevăzute de statute sau de legea specială.

a) Încetarea convenţiei individuale de muncă pentru motive 

care ţin de persoana membrului cooperator

Art.46.(1). Societatea cooperativă poate dispune încetarea raporturilor de muncă, pentru motive care ţin de persoana membrului cooperator, în următoarele situaţii:

a) membrul cooperator a săvârşit o abatere gravă sau abateri repetate de la regulile de disciplină a muncii ori de la cele stabilite prin convenţia individuală de muncă, statut sau regulamentul de ordine interioară, ca sancţiune disciplinară;

b) membrul cooperator este arestat preventiv pentru o perioadă mai mare de 30 de zile, în condiţiile Codului de procedură penală;

c) în cazul în care, prin decizie a organelor competente de expertiză medicală, se constată inaptitudinea fizică şi/sau psihică a membrului cooperator, fapt ce nu permite acestuia să îşi îndeplinească atribuţiile corespunzătoare locului de muncă ocupat;

d) membrul cooperator nu corespunde profesional locului de muncă (postului, funcţiei, etc.) în care este repartizat;

e) membrul cooperator este exclus deoarece nu îşi îndeplineşte obligaţiile patrimoniale asumate pentru care a dobândit această calitate;

f)  în situaţia în care nu mai îndeplineşte condiţiile prevăzute de statut pentru a fi membru cooperator al societăţii şi a fost exclus; 

g) în cazul în care membrul cooperator a fost exclus deoarece a dobândit această calitate într-o societate cooperativă concurentă şi/sau cu profil asemănător, ori desfăşoară activităţi concurenţiale societăţii cooperative pe cont propriu sau în contul altei persoane.

(2). Încetarea raporturilor de muncă pentru motivul prevăzut la alin. (1) lit. d) poate fi dispusă după evaluarea membrului cooperator, conform procedurii prevăzute în hotărârea adunării generale referitoare la clauzele generale privind raporturile de muncă sau, în regulamentul de ordine interioară.

Art.47. Desfacerea disciplinară a convenţiei individuale de muncă pentru săvârşirea unei abateri grave sau a unor abateri repetate de la regulile de disciplină a muncii, poate fi dispusă numai după îndeplinirea de către societatea cooperativă a cercetării disciplinare prealabile, potrivit regulamentului de ordine interioară.

Art.48. In cazurile prevăzute la art.46 alin. (1) lit. b) - d), societatea cooperativă are obligaţia de a emite decizia de încetare a convenţiei individuale de muncă în termen de 30 de zile calendaristice de la data constatării situaţiei.

Art.49.(1). In cazul în care încetarea raporturilor de muncă se dispune pentru motivele prevăzute la art. 46 alin. (1) lit. c) şi d), precum şi în cazul în care convenţia individuală de muncă a încetat de drept în temeiul art. 41 alin. (1) lit. e), societatea cooperativă are obligaţia de a-i propune membrului cooperator alte locuri de muncă vacante în unitate, compatibile cu pregătirea profesională sau, după caz, cu capacitatea de muncă stabilită de medicul de medicină a muncii.

(2). In situaţia în care societatea cooperativă nu dispune de locuri de muncă vacante potrivit alin.(1), aceasta are obligaţia de a solicita sprijinul agenţiei teritoriale de ocupare a forţei de muncă în vederea redistribuirii membrului cooperator, corespunzător pregătirii profesionale sau capacităţii de muncă stabilite de medicul de medicină a muncii.

(3). Membrul cooperator are la dispoziţie un termen de 3 zile lucrătoare de la comunicarea societăţii cooperative conform prevederilor alin.(1) pentru a-şi manifesta expres consimţământul cu privire la noul loc de muncă oferit.

(4). In cazul în care membrul cooperator nu îşi manifestă expres consimţământul în termenul prevăzut la alin.(3), precum şi în cazul în care agenţia teritorială de ocupare a forţei de muncă nu poate îndeplini obligaţia prevăzută la alin.(2), societatea cooperativă emite decizia de încetare a raporturilor de muncă cu membrul cooperator.

(5). Decizia se emite în scris şi, sub sancţiunea nulităţii absolute, trebuie să fie motivată în fapt şi în drept şi să cuprindă precizări cu privire la termenul în care poate fi contestată şi instanţa judecătorească competentă în soluţionare.

Art.50. Pentru situaţiile prevăzute la art. 46 alin. (1) lit. e) – g) după încetarea convenţiei individuale de muncă, societatea cooperativă poate să încheie cu persoanele respective, cu respectarea prevederilor statutare, contracte individuale de muncă în condiţiile prevăzute de Codul muncii.

b) Încetarea convenţiei individuale de muncă pentru motive 

care nu ţin de persoana membrului cooperator

Art.51.(1). Convenţia individuală de muncă poate înceta pentru motive care nu ţin de persoana membrului cooperator, determinate de desfiinţarea locului de muncă ocupat de membrul cooperator ca urmare a dificultăţilor economice, a transformărilor tehnologice sau a reorganizării activităţii.

(2). Desfiinţarea locului de muncă trebuie să fie efectivă şi să aibă o cauză reală şi serioasă.

(3). Membrii cooperatori cărora le-a încetat convenţia individuală de muncă pentru motivele prevăzute la alin.(1) beneficiază de indemnizaţie de şomaj şi de măsurile de combatere a şomajului, în condiţiile prevăzute de legea specială.

Secţiunea a 3-a

Dreptul la preaviz

Art.52.(1). Membrilor cooperatori cărora le-au încetat raporturile de muncă în temeiul art. 46 alin. (1) lit. c) şi d) şi art. 51 alin. (1) beneficiază de dreptul la un preaviz ce nu poate fi mai mic de 20 zile lucrătoare.

(2). Fac excepţie de la prevederile alin. (1) membrii cooperatori care se află în perioada de probă, a căror convenţie individuală de muncă a încetat în temeiul art. 16 alin. (11).

Art.53.(1). Decizia de încetare a raporturilor de muncă se comunică membrului cooperator în scris şi trebuie să conţină în mod obligatoriu:

a) motivele care determină încetarea raporturilor de muncă;

b) durata preavizului;

c) lista tuturor locurilor de muncă disponibile în societatea cooperativă şi termenul în care membrii cooperatori urmează să opteze pentru a ocupa un loc de muncă vacant, în condiţiile art.49.

(2). In situaţia în care în perioada de preaviz convenţia individuală de muncă este suspendată, termenul de preaviz va fi suspendat corespunzător.

Art.54. Decizia de încetare a raporturilor de muncă produce efecte de la data comunicării ei membrului cooperator.

Retragerea membrului cooperator din societatea cooperativă

Art.55.(1). Prin retragere se înţelege actul unilateral de voinţă a membrului cooperator care, printr-o notificare scrisă, comunică societăţii cooperative încetarea convenţiei individuale de muncă, după împlinirea unui termen de preaviz.

(2). Societatea cooperativă este obligată să înregistreze notificarea de retragere a membrului cooperator. Refuzul societăţii cooperative de a înregistra retragerea dă dreptul membrului cooperator de a face dovada acesteia prin orice mijloace de probă.

(3). Membrul cooperator are dreptul de a nu motiva retragerea.

(4). Termenul de preaviz nu poate fi mai mare de 20 zile lucrătoare pentru membrii cooperatori cu funcţii de execuţie, respectiv de 45 de zile lucrătoare pentru membrii cooperatori care ocupă funcţii de conducere.

(5). Pe durata preavizului convenţia individuală de muncă continuă să-şi producă efectele.

(6). In situaţia în care în perioada de preaviz convenţia individuală de muncă este suspendată, termenul de preaviz va fi suspendat corespunzător.

(7). Convenţia individuală de muncă încetează la data expirării termenului de preaviz sau la data renunţării totale sau parţiale de către societatea cooperativă la termenul de preaviz.

(8). Nerespectarea termenului de preavizare prevăzut la alin.(4) constituie abatere disciplinară. Cooperatorul în cauză răspunde patrimonial pentru daunele aduse prin părăsirea locului de muncă înainte de expirarea termenului de preavizare prevăzut la alin.(4).

(9). Prejudiciul astfel cauzat poate fi recuperat de societatea cooperativă prin reţinerea sumelor datorate din aportul individual al membrului cooperator la capitalul social.

CAPITOLUL VI – Munca la domiciliu

Art.56.(1). Sunt consideraţi membri cooperatori cu munca la domiciliu acele persoane care prestează muncă pentru societatea cooperativă la domiciliul lor.

(2). In vederea îndeplinirii sarcinilor ce le revin, membrii cooperatori cu munca la domiciliu îşi stabilesc singuri programul de lucru.

(3). Societatea cooperativă este în drept să verifice activitatea membrului cooperator cu munca la domiciliu, în condiţiile stabilite prin Regulamentul privind munca la domiciliu.

Art.57. Convenţia individuală de muncă la domiciliu se încheie numai în formă scrisă şi conţine, în afara elementelor prevăzute la art.9 alin.(2), următoarele:

a) precizarea expresă că membrul cooperator lucrează la domiciliu;

b) programul în cadrul căruia societatea cooperativă este în drept să controleze activitatea membrului cooperator şi modalitatea concretă de realizare a controlului;

c) obligaţia societăţii cooperative de a asigura transportul la şi de la domiciliul membrului cooperator, după caz, al materiilor prime şi materialelor pe care le utilizează în activitate, precum şi al produselor finite pe care le realizează.

Art.58.(1). Membrul cooperator cu munca la domiciliu se bucură de toate drepturile recunoscute prin statut, regulament de ordine interioară şi rezultate din hotărârea adunării generale referitoare la clauzele generale privind raporturile de muncă, aplicabile membrilor cooperatori al căror loc de muncă este în structurile de producţie organizate.

(2). Adunarea generală poate stabili prin hotărârea sa referitoare la clauzele generale privind raporturile de muncă şi alte condiţii specifice privind munca la domiciliu a membrilor cooperatori.

TITLUL III

TIMPUL DE MUNCĂ ŞI TIMPUL DE ODIHNĂ

CAPITOLUL I – Timpul de muncă

Secţiunea 1

Durata timpului de muncă

Art.59. Timpul de muncă reprezintă timpul în care membrul cooperator se află la dispoziţia societăţii cooperative şi îndeplineşte sarcinile de muncă conform convenţiei individuale de muncă.

Art.60.(1). Pentru membrii cooperatori durata normală a timpului de muncă este de 8 ore pe zi şi de 40 de ore pe săptămână.

(2). In cazul membrilor cooperatori în vârstă de până la 18 ani durata timpului de muncă este de 6 ore pe zi şi de 30 de ore pe săptămână.

Art.61.(1). Repartizarea timpului de muncă în cadrul săptămânii este, de regulă, uniformă, de 8 ore pe zi timp de 5 zile, cu două zile de repaus.

(2). In funcţie de specificul unităţii sau al muncii prestate, se poate opta şi pentru o repartizare inegală a timpului de muncă, cu respectarea duratei normale a timpului de muncă de 40 de ore pe săptămână.

(3). Modul concret de stabilire a programului de lucru inegal în cadrul săptămânii de lucru de 40 de ore va fi stabilit de adunarea generală prin hotărârea referitoare la clauzele generale privind raporturile de muncă, la nivelul fiecărei societăţi cooperative.

(4). Programul de lucru inegal poate funcţiona numai dacă este specificat expres în convenţia individuală de muncă.

Art.62. Durata maximă legală a timpului de muncă nu poate depăşi 48 de ore pe săptămână, inclusiv orele suplimentare.

Art.63. Pentru anumite activităţi, unităţi sau profesii, se poate stabili prin clauzele generale privind raporturile de muncă o durată zilnică a timpului de muncă mai mare de 8 ore, cu condiţia ca, pe total an, media orelor de muncă să nu depăşească 48 de ore pe săptămână.

Art.64. Programul de muncă şi modul de repartizare a acestuia pe zile sunt aduse la cunoştinţa membrilor cooperatori şi sunt afişate la sediul societăţii cooperative.

Art.65. Societatea cooperativă are obligaţia de a ţine evidenţa producţiei realizate şi a orelor de muncă prestate de fiecare membru cooperator.

Munca suplimentară

Art.66. Munca prestată în afara duratei normale a timpului de muncă săptămânal prevăzută la art.60 este considerată muncă suplimentară.

Art.67.(1). La solicitarea societăţii cooperative, membrii cooperatori pot efectua muncă suplimentară cu respectarea prevederilor art.62 şi art. 63.

(2). Efectuarea muncii suplimentare peste limita stabilită potrivit prevederilor art. 62 și 63, după caz, este interzisă, cu excepţia cazului de forţă majoră sau pentru alte lucrări urgente destinate prevenirii producerii unor accidente ori înlăturării consecinţelor unui accident.

Art.68.(1). Munca suplimentară se compensează prin ore libere plătite în următoarele 60 de zile calendaristice după efectuarea acesteia. Pentru activităţile cu caracter sezonier compensarea muncii suplimentare se face în afara sezonului.

(2). În aceste condiţii, membrii cooperatori beneficiază de salariul corespunzător pentru orele prestate peste programul normal de lucru.

(3). În perioadele de reducere a activităţii societatea cooperativă are posibilitatea de a acorda zile libere plătite din care pot fi compensate orele suplimentare ce vor fi prestate în următoarele 12 luni.

Art.69.(1). In cazul în care compensarea prin ore libere plătite nu este posibilă în termenul prevăzut de art.68 alin.(1), munca suplimentară va fi plătită membrului cooperator prin adăugarea unui spor la salariu corespunzător duratei acesteia.

(2). Sporul pentru munca suplimentară, acordat în condiţiile prevăzute la alin.(1), se stabileşte în cadrul sistemului de salarizare şi nu poate fi mai mic de 75% din salariul de bază.

Art.70. Membrii cooperatori în vârstă de până la 18 ani nu pot presta muncă suplimentară.

Munca de noapte

Art.71.(1). Munca prestată între orele 22,00-6,00 este considerată muncă de noapte.

(2). Durata normală a muncii de noapte nu va depăşi 8 ore într-o perioadă de 24 de ore.

Art.72. Membrii cooperatori care efectuează cel puţin 3 ore de muncă de noapte, beneficiază fie de program de lucru redus cu o oră faţă de durata normală a zilei de muncă, fără ca aceasta să ducă la scăderea salariului de bază, fie de un spor de cel puţin 25% din salariul de bază pentru fiecare oră de muncă de noapte prestată.

Art.73.(1). Membrii cooperatori care urmează să desfăşoare muncă de noapte în condiţiile art. 71 sunt supuşi unui examen medical gratuit înainte de începerea activităţii şi după aceea, periodic.

(2). Membrii cooperatori care desfăşoară muncă de noapte şi au probleme de sănătate recunoscute ca având legătură cu aceasta vor fi trecuţi la o muncă de zi pentru care sunt apţi.

Art.74.(1). Membrii cooperatori care nu au împlinit vârsta de 18 ani nu pot presta muncă de noapte.

(2). Cooperatoarele gravide, lăuzele sau cele care alăptează nu pot fi obligate să presteze muncă de noapte.

Norma de muncă

Art.75.(1). Societăţile cooperative meşteşugăreşti îşi desfăşoară activitatea pe baza propriului sistem de normare a muncii.

(2). Norma de muncă exprimă cantitatea de muncă necesară pentru efectuarea operaţiunilor sau lucrărilor de către o persoană cu calificare corespunzătoare, care lucrează cu intensitate normală, în condiţiile unor procese tehnologice şi de muncă determinate. Norma de muncă cuprinde timpul productiv, timpul pentru întreruperi impuse de desfăşurarea procesului tehnologic, timpul pentru pauze legale în cadrul programului de muncă.

Art.76. Norma de muncă se exprimă, în funcţie de caracteristicile procesului de producţie sau ale activităţii ce se normează, sub formă de norme de timp, norme de producţie, norme de personal, sferă de atribuţii sau sub alte forme corespunzătoare specificului fiecărei activităţi.

Art.77. Normele de muncă se elaborează de către fiecare societate cooperativă cu consultarea preşedintelui consiliului social/responsabilului cu probleme sociale sau, după caz, sindicatului reprezentativ legal constituit.

Art.78. Activitatea de normare a muncii se organizează în cadrul compartimentelor funcţionale şi după caz, în unităţile de producţie şi este subordonată preşedintelui societăţii cooperative.

CAPITOLUL II - Repausuri periodice

Secţiunea 1

Pauza de masă şi repausul zilnic.

Art.79.(1). In cazurile în care durata zilnică a timpului de muncă este mai mare de 6 ore, membrii cooperatori au dreptul la pauză de masă.

(2). Membrii cooperatori în vârstă de până la 18 ani beneficiază de o pauză de masă de cel puţin 30 de minute, în cazul în care durata zilnică a timpului de muncă este mai mare de 4 ore şi jumătate.

(3). Pauza de masă nu se include în timpul normal de lucru, acesta fiind prelungit în funcţie de durata pauzei de masă.

Art.80.(1). Membrii cooperatori au dreptul între două zile de muncă la un repaus care nu poate fi mai mic de 12 ore consecutive.

(2). Prin excepţie, în cazul muncii în schimburi, acest repaus nu poate fi mai mic de 8 ore între schimburi.

Repausul săptămânal

Art.81.(1). Repausul săptămânal se acordă în două zile consecutive, de regulă sâmbăta şi duminica.

(2). In cazul în care repausul în zilele de sâmbătă şi duminică ar prejudicia desfăşurarea normală a activităţii, prin clauzele generale privind raporturile de muncă se poate stabili ca repausul săptămânal să fi acordat şi în alte zile, stabilite de adunarea generală.

(3). In situaţia prevăzută la alin.(2) membrii cooperatori vor beneficia de un spor la salariu stabilit prin sistemul de salarizare.

(4). In situaţii de excepţie zilele de repaus săptămânal sunt acordate cumulat, după o perioadă de activitate continuă ce nu poate depăşi 14 zile calendaristice, cu acordul consiliului social/responsabilului cu probleme sociale sau, după caz, sindicatului reprezentativ legal constituit.

Art.82. In cazul unor lucrări urgente, a căror executare imediată este necesară pentru organizarea unor măsuri de salvare a persoanelor sau a bunurilor societăţii cooperative, pentru evitarea unor accidente iminente sau pentru înlăturarea efectelor pe care aceste accidente le-au produs asupra materialelor, instalaţiilor sau clădirilor unităţii, repausul săptămânal poate fi suspendat pentru personalul necesar în vederea executării acestor lucrări.

Sărbătorile legale

Art.83. Zilele de sărbătoare legală în care nu se lucrează sunt:

· 1 şi 2 ianuarie; 

· prima şi a doua zi de Paşti; 

· 1 mai; 

· prima şi a doua zi de Rusalii; 

· Adormirea Maicii Domnului; 

· 1 decembrie; 

· prima şi a doua zi de Crăciun; 

· 2 zile pentru fiecare dintre cele 3 sărbători religioase anuale, declarate astfel de cultele religioase legale, altele decât cele creştine, pentru persoanele aparţinând acestora.

Art.84. Prevederile art.83 nu se aplică în locurile de muncă în care activitatea nu poate fi întreruptă datorită caracterului procesului de producţie sau specificului activităţii. In aceste situaţii, consiliul de administraţie va stabili programul de lucru.

Art.85.(1). Membrilor cooperatori care, în mod excepţional, lucrează în zilele prevăzute la art.83, li se asigură compensarea cu timp liber corespunzător în următoarele 30 de zile.

(2). In cazul în care, din motive justificate, nu se acordă zile libere, membrii cooperatori beneficiază pentru munca prestată în zilele de sărbătoare legală de un spor la salariul de bază ce nu poate fi mai mic de 100% din salariul de bază corespunzător muncii prestate în programul normal de lucru.

CAPITOLUL III - Concediile

Secţiunea 1

Concediul de odihnă anual şi alte concedii ale membrilor cooperatori

Art.86.(1). Dreptul la concediu de odihnă anual plătit este garantat tuturor membrilor cooperatori.

(2). Dreptul la concediu de odihnă anual nu poate forma obiectul vreunei cesiuni, renunţări sau limitări.

Art.87.(1). Durata minimă a concediului de odihnă anual este de 20 de zile lucrătoare.

(2). Durata efectivă a concediului de odihnă anual se stabileşte prin hotărârea adunării generale referitoare la clauzele generale privind raporturile de muncă, este prevăzută în convenţia individuală de muncă şi se acordă proporţional cu activitatea prestată într-un an calendaristic.

(3). Sărbătorile legale în care nu se lucrează, precum şi zilele libere plătite stabilite prin clauzele generale privind raporturile de muncă nu sunt incluse în durata concediului de odihnă anual.

Art.88.(1). Concediul de odihnă se efectuează în fiecare an.

(2). Prin excepţie de la prevederile alin.(1), efectuarea concediului în anul următor este permisă numai în cazurile expres stabilite de adunarea generală a societăţii cooperative prin hotărârea referitoare la clauzele generale privind raporturile de muncă.

(3). Societatea cooperativă este obligată să acorde concediu, până la sfârşitul anului următor, tuturor membrilor cooperatori care într-un an calendaristic nu au efectuat integral concediul de odihnă la care aveau dreptul.

(4). Compensarea în bani a concediului de odihnă neefectuat este permisă numai în cazul încetării convenţiei individuale de muncă.

Art.89. Membrii cooperatori care lucrează în locuri de muncă cu condiţii deosebite, nevăzătorii, alte persoane cu dizabilităţi şi tinerii în vârstă de până la 18 ani beneficiază de un concediu de odihnă suplimentar de cel puţin 3 zile lucrătoare.

Art.90.(1). Membrul cooperator este obligat să efectueze în natură concediul de odihnă în perioada în care a fost programat, cu excepţia situaţiilor când, din motive obiective, concediul nu poate fi efectuat.

(2). În cazul în care programarea concediilor se face fracţionat, societatea cooperativă este obligată să stabilească programarea astfel încât fiecare membru cooperator să efectueze într-un an calendaristic cel puţin 10 zile lucrătoare de concediu neîntrerupt.

Art.91.(1). Pentru perioada concediului de odihnă, membrul cooperator beneficiază de o indemnizaţie de concediu calculată în raport cu numărul de zile de concediu cuvenite şi media zilnică a veniturilor realizate pe o perioadă stabilită de adunarea generală a membrilor cooperatori.

(2). Indemnizaţia de concediu de odihnă se plăteşte de către societatea cooperativă cu cel puţin 5 zile lucrătoare înainte de plecarea în concediu.

Art.92.(1). Concediul de odihnă poate fi întrerupt la cererea membrului cooperator, pentru motive obiective.

(2). Societatea cooperativă poate rechema membrul cooperator din concediul de odihnă în caz de forţă majoră sau pentru interese urgente care impun prezenţa acestuia la locul de muncă. In acest caz societatea cooperativă are obligaţia de a suporta toate cheltuielile membrului cooperator şi ale familiei sale, necesare în vederea revenirii la locul de muncă, precum şi eventualele prejudicii suferite de acesta ca urmare a întreruperii concediului de odihnă.

Art.93.(1). In cazul unor evenimente familiale deosebite membrii cooperatori au dreptul la zile libere plătite, care nu se includ în durata concediului de odihnă.

(2). Evenimentele familiale deosebite şi numărul zilelor plătite sunt prevăzute în clauzele generale privind raporturile de muncă aprobate de adunarea generală a societăţii.

Art.94.(1). Pentru rezolvarea unor situaţii personale, membrii cooperatori au dreptul la concedii fără plată.

(2). Durata maximă a concediului fără plată într-un an calendaristic se stabileşte de adunarea generală a societăţii cooperative prin hotărârea referitoare la clauzele generale privind raporturile de muncă.

Concediul pentru formare profesională

Art.95.(1). Membrii cooperatori au dreptul să beneficieze, la cerere, de concedii pentru formare profesională.

(2). Concediile pentru formare profesională se pot acorda cu sau fără plată, în condiţiile stabilite de adunarea generală a societăţii cooperative prin hotărârea referitoare la clauzele generale privind raporturile de muncă.

Art.96.(1). Concediile fără plată pentru formare profesională se acordă la solicitarea membrului cooperator, pe perioada formării profesionale pe care acesta o urmează din iniţiativa sa.

(2). Societatea cooperativă poate respinge solicitarea membrului cooperator numai cu acordul consiliului social/responsabilului cu probleme sociale sau, după caz, cu acordul sindicatului reprezentativ legal constituit, şi numai dacă absenţa membrului cooperator ar prejudicia grav desfăşurarea activităţii.

Art.97.(1). Cererea de concediu fără plată pentru formare profesională trebuie să fie înaintată conducerii societăţii cooperative cu cel puţin o lună înainte de efectuarea acestuia şi trebuie să precizeze data de începere a stagiului de formare profesională, domeniul şi durata acestuia, precum şi denumirea instituţiei de formare profesională.

(2). Efectuarea concediului fără plată pentru formare profesională se poate realiza şi fracţionat în cursul unui an calendaristic, pentru susţinerea examenelor de absolvire a unor forme de învăţământ sau pentru susţinerea examenelor de promovare în anul următor în cadrul instituţiilor de învăţământ superior, cu respectarea condiţiilor stabilite la alin.(1).

Art.98. Durata concediului pentru formare profesională nu poate fi dedusă din durata concediului de odihnă anual şi este asimilată unei perioade de muncă efectivă în ceea ce priveşte drepturile cuvenite membrului cooperator, altele decât salariul.

TITLUL IV

SALARIZAREA

CAPITOLUL I – Dispoziţii generale

Art.99. Pentru munca prestată în baza convenţiei individuale de muncă fiecare membru cooperator are dreptul la un salariu exprimat în bani.

Art.100. Plata muncii prestate de membrii cooperatori se face după cantitatea, calitatea, importanţa şi responsabilitatea muncii, în raport cu rezultatele obţinute, potrivit sistemului de salarizare al fiecărei societăţi cooperative.

În societăţile cooperative câştigul realizat prin muncă efectiv prestată este nelimitat.

Art.101. Salariul cuprinde salariul de bază, indemnizaţiile, sporurile, precum şi alte adaosuri.

Art.102. Salariile se plătesc înaintea oricăror alte obligaţii băneşti ale societăţii cooperative.

Art.103.(1). Societăţile cooperative îşi aprobă propriul sistemul de salarizare, care este anexă la hotărârea adunării generale referitoare la clauzele generale privind relaţiile de muncă şi va cuprinde următoarele elemente: salariile de bază, formele de salarizare, sistemul de sporuri, sistemul premial şi sistemul de normare.

(2). Metodologia privind elaborarea sistemului de salarizare este prevăzută în anexa nr. 3 la prezentele norme.

Art.104.(1). Salariile individuale se stabilesc prin negocieri individuale şi/sau colective între preşedintele societăţii cooperative şi membrii cooperatori sau reprezentanţi ai acestora.

(2). Drepturile stabilite potrivit alin.(1) nu pot fi sub nivelul celor stabilite prin sistemul de salarizare. Societatea cooperativă nu poate negocia sau stabili salarii de bază sub nivelul salariului de bază minim brut pe ţară, stabilit prin hotărâre de Guvern.

(3). La elaborarea bugetului de venituri şi cheltuieli a fiecărei structuri de producţie, prestări servicii sau comerciale, societatea cooperativă trebuie să ia în calcul cel puţin salariul de bază minim brut pe ţară stabilit prin hotărâre a Guvernului.

(4). Societăţile cooperative meşteşugăreşti vor utiliza numai tarife în acord în care salariul orar luat în calcul se situează cel puţin la nivelul salariului orar în vigoare prevăzut în hotărârile de Guvern de aprobare a salariului de bază minim pe ţară.

Art.105. Salariul este confidenţial, societatea cooperativă având obligaţia de a lua măsurile necesare pentru asigurarea confidenţialităţii.

CAPITOLUL II - Plata salariului

Art.106.(1). Salariul se plăteşte în bani, cel puţin o dată pe lună, la data stabilită în convenţia individuală de muncă.

(2). Salariul se plăteşte direct membrului cooperator sau persoanei împuternicite de acesta.

(3). In caz de deces al membrului cooperator, drepturile salariale datorate până la data decesului sunt plătite, în ordine, soţului supravieţuitor, copiilor majori ai defunctului sau părinţilor acestuia. Dacă nu există nici una dintre aceste categorii de persoane, drepturile salariale sunt plătite altor moştenitori, în condiţiile dreptului comun.

Art.107.(1). Plata salariului se dovedeşte prin semnarea statelor de plată, precum şi prin orice alte documente justificative care demonstrează efectuarea plăţii către membrul cooperator îndreptăţit.

(2). Statele de plată precum şi celelalte documente justificative se păstrează şi se arhivează de către societatea cooperativă în aceleaşi condiţii şi termene ca în cazul actelor contabile, conform legii.

Art.108.(1). Nici o reţinere din salariu nu poate fi operată, în afara cazurilor şi condiţiilor prevăzute de lege.

(2). Reţinerile cu titlu de daune cauzate societăţii cooperative nu pot fi efectuate decât dacă datoria membrului cooperator este scadentă, lichidă şi exigibilă şi a fost constatată ca atare printr-o hotărâre judecătorească definitivă şi irevocabilă, sau cu acordul membrului cooperator.

(3). In cazul pluralităţii de creditori ai membrului cooperator va fi respectată următoarea ordine:

a) obligaţiile de întreţinere, conform Codului familiei;

b) contribuţiile şi impozitele datorate către stat;

c) daunele cauzate proprietăţii publice sau proprietăţii private prin fapte ilicite;

d) acoperirea altor datorii.

(4). Reţinerile din salariu cumulate nu pot depăşi în fiecare lună jumătate din salariul net.

Art.109. Acceptarea fără rezerve a unei părţi din drepturile salariale, sau semnarea actelor de plată în astfel de situaţii, nu poate avea semnificaţia unei renunţări din partea membrului cooperator la drepturile salariale ce i se cuvin în integralitatea lor, potrivit dispoziţiilor convenţiei individuale de muncă.

Art.110.(1). Dreptul la acţiune cu privire la drepturile salariale precum şi cu privire la daunele rezultate din neexecutarea în totalitate sau în parte a obligaţiilor privind plata salariilor se prescrie în termen de 3 ani de la data la care drepturile respective erau datorate.

(2). Termenul de prescripţie prevăzut la alin.(1) este întrerupt în cazul în care intervine o recunoaştere din partea debitorului cu privire la drepturile salariale sau derivând din plata salariului.

TITLUL V

SĂNĂTATEA ŞI SECURITATEA ÎN MUNCĂ

CAPITOLUL I – Reguli generale

Art.111.(1). Societăţile cooperative au obligaţia de a asigura securitatea şi sănătatea membrilor cooperatori în toate aspectele legate de muncă.

(2). Dacă o societate cooperativă apelează la persoane sau servicii exterioare, aceasta nu le exonerează de răspundere în acest domeniu.

(3). Obligaţiile membrilor cooperatori în domeniul securităţii şi sănătăţii în muncă nu pot aduce atingere responsabilităţii societăţii cooperative.

Art.112. La adoptarea şi punerea în aplicare a măsurilor prevăzute la art. 111 se va ţine seama de următoarele principii generale de prevenire:

a) evitarea riscurilor;

b) evaluarea riscurilor care nu pot fi evitate;

c) combaterea riscurilor la sursă;

d) adaptarea muncii la om, în special în ceea ce priveşte proiectarea locurilor de muncă şi alegerea echipamentelor şi metodelor de muncă şi de producţie, în vederea atenuării, cu precădere, a muncii monotone şi a muncii repetitive, precum şi a reducerii efectelor acestora asupra sănătăţii;

e) luarea în considerare a evoluţiei tehnicii;

f) înlocuirea a ceea ce este periculos cu ceea ce nu este periculos sau cu ceea ce este mai puţin periculos;

g) planificarea prevenirii;

h) adoptarea măsurilor de protecţie colectivă cu prioritate faţă de măsurile de protecţie individuală;

i) aducerea la cunoştinţa membrilor cooperatori a instrucţiunilor corespunzătoare;

j) controlul periodic a modului în care sunt respectate normele de securitate şi sănătate în muncă.

Art.113.(1). Preşedintele societăţii cooperative răspunde de organizarea activităţii de asigurare a securităţii şi sănătăţii în muncă.

(2). In cuprinsul regulamentelor de ordine interioară se prevăd în mod obligatoriu reguli privind securitatea şi sănătatea în muncă.

Art.114. Conducerile societăţilor cooperative au obligaţia să asigure toţi membrii cooperatori pentru risc de accidente de muncă şi boli profesionale, în condiţiile legii speciale.

CAPITOLUL II - Comitetul de securitate şi sănătate în muncă

Art.115.(1). La nivelul fiecărei societăţi cooperative care are cel puţin 50 de persoane se constituie un comitet de securitate şi sănătate în muncă, cu scopul de a asigura implicarea membrilor cooperatori la elaborarea şi aplicarea deciziilor în domeniul securităţii şi sănătăţii în muncă.

(2). In cazul în care condiţiile de muncă sunt grele, vătămătoare sau periculoase, inspectoratul de muncă poate cere înfiinţarea acestor comitete şi de către societăţile cooperative cu mai puţin de 50 de persoane.

(3). In cazul în care activitatea se desfăşoară în unităţi dispersate teritorial se pot înfiinţa mai multe comitete de securitate şi sănătate în muncă. Numărul acestora se aprobă de adunarea generală a societăţii cooperative în cadrul clauzelor generale privind raporturile de muncă.

(4). Comitetul de securitate şi sănătate în muncă coordonează măsurile de securitate şi sănătate în muncă şi în cazul activităţilor ce se desfăşoară temporar, cu o durată mai mare de 3 luni.

(5). In situaţia în care nu se impune constituirea comitetului de securitate şi sănătate în muncă, atribuţiile specifice ale acestuia vor fi îndeplinite de către reprezentantul/reprezentanţii membrilor cooperatori cu răspunderi specifice în domeniul securităţii şi sănătăţii în muncă, aleşi potrivit prevederilor reglementărilor legale în vigoare.

Art.116. Componenţa, atribuţiile specifice şi funcţionarea comitetului de securitate şi sănătate în muncă sunt prevăzute în regulamentul de funcţionare propriu, a cărui model este prevăzut în anexa nr. 4 la prezentele norme.

CAPITOLUL III – Protecţia membrilor cooperatori prin servicii medicale

Art.117. Conducerile societăţilor cooperative au obligaţia să asigure accesul membrilor cooperatori la serviciul medical de medicină a muncii, cu respectarea legilor speciale în domeniu.

Art.118.(1). Serviciul de medicină a muncii se poate asigura prin:

a) serviciul de medicină a muncii – serviciu autonom organizat de societate;

b) serviciul de medicină a muncii asigurat de o asociaţie patronală.

(2). Durata muncii prestate de medicul de medicină a muncii se calculează în funcţie de numărul de personal al societăţii cooperative, potrivit legii.


(3). Medicul de medicină a muncii este membru de drept în comitetul de securitate şi sănătate în muncă.

TITLUL VI

FORMAREA PROFESIONALĂ

Art.119.(1). Formarea profesională a membrilor cooperatori are următoarele obiective principale:

a) adaptarea membrului cooperator la cerinţele postului sau ale locului de muncă;

b) dobândirea unei noi calificări profesionale;

c)  actualizarea cunoştinţelor şi deprinderilor specifice postului şi locului de muncă şi perfecţionarea pregătirii profesionale pentru ocupaţia de bază;

d) reconversia profesională determinată de restructurări socio-economice;

e) dobândirea unor cunoştinţe avansate, a unor metode şi procedee moderne, necesare pentru realizarea activităţilor profesionale;

f) prevenirea riscului şomajului;

g) promovarea în muncă şi dezvoltarea carierei profesionale.

(2). Formarea profesională şi evaluarea cunoştinţelor se fac pe baza standardelor ocupaţionale.

Art.120. Formarea profesională a membrilor cooperatori se poate realiza prin următoarele forme:

a)  participarea la cursuri organizate de către societatea cooperativă sau de către furnizorii de servicii de formare profesională din ţară sau din străinătate;

b)  stagii de adaptare profesională la cerinţele postului sau ale locului de muncă;

c)  stagii de practică şi specializare în ţară şi în străinătate;

d)  formare individualizată;

e)  alte forme de pregătire convenite între conducerile societăţilor cooperative şi membrii cooperatori.

Art.121. Societăţile cooperative au obligaţia de a asigura membrilor cooperatori acces periodic la formarea profesională.

Art.122.(1). Societăţile cooperative elaborează anual planuri de formare profesională, cu consultarea consiliului social/responsabilului cu probleme sociale sau, după caz, sindicatului reprezentativ legal constituit.

(2). Planul de formare profesională este anexă la hotărârea adunării generale a societăţii cooperative referitoare la clauzele generale privind raporturile de muncă.

Art.123. Formarea profesională individualizată se stabileşte de către societatea cooperativă împreună cu membrul cooperator în cauză, ţinând seama de criteriile avute în vedere în cadrul planului anual de formare profesională şi de condiţiile de desfăşurare a activităţii la locul de muncă.

Art.124. Modalitatea concretă de formare profesională, drepturile şi obligaţiile părţilor, durata formării profesionale, precum şi orice alte aspecte legate de formarea profesională fac obiectul unor acte adiţionale la convenţiile individuale de muncă.

Art.125.(1). În cazul în care participarea la cursurile sau stagiile de formare profesională este iniţiată de societatea cooperativă, toate cheltuielile ocazionate de această participare sunt suportate de către aceasta.

(2). Pe perioada participării la cursurile sau stagiile de formare profesională conform alin. (1), membrul cooperator va beneficia, pe toată durata formării profesionale, de toate drepturile salariale deţinute. 

(3). Pe perioada participării la cursurile sau stagiile de formare profesională conform alin. (1), membrul cooperator beneficiază de vechime la acel loc de muncă, această perioadă fiind considerată stagiu de cotizare în sistemul asigurărilor sociale de stat.

Art.126.(1). Membrii cooperatori care au beneficiat de un curs sau de un stagiu de formare profesională, în condiţiile art.125 alin.(1), nu pot avea iniţiativa încetării convenţiei individuale de muncă pentru o perioadă stabilită prin act adiţional.

(2). Durata obligaţiei membrului cooperator de a presta muncă în favoarea societăţii cooperative care a suportat cheltuielile ocazionate de formarea profesională, precum şi orice alte aspecte în legătură cu obligaţiile membrului cooperator, ulterioare formării profesionale, se stabilesc prin act adiţional la convenţia individuală de muncă.

(3). Nerespectarea de către membrul cooperator a dispoziţiilor prevăzute la alin.(1) determină obligarea acestuia la suportarea tuturor cheltuielilor ocazionate de pregătirea profesională, proporţional cu perioada nelucrată din perioada stabilită conform actului adiţional la convenţia individuală de muncă.

(4).  Obligaţia prevăzută la alin.(3) revine şi membrilor cooperatori cărora le-a încetat disciplinar convenţia individuală de muncă în perioada stabilită prin actul adiţional, sau a căror convenţie individuală de muncă a încetat ca urmare a arestării preventive pentru o perioadă mai mare de 60 de zile, a condamnării printr-o hotărâre judecătorească definitivă şi irevocabilă pentru o infracţiune în legătură cu munca lor, precum şi în cazul în care instanţa penală a pronunţat interdicţia de exercitare a profesiei, temporar sau definitiv.

Art.127.(1). In cazul în care membrul cooperator este cel care are iniţiativa participării la o formă de pregătire profesională cu scoaterea din activitate, conducerea societăţii cooperative va analiza solicitarea membrului cooperator, împreună cu conducătorul locului de muncă şi consiliul social/responsabilul cu probleme sociale sau, după caz, sindicatul reprezentativ legal constituit.

(2). Conducerea societăţii cooperative va decide cu privire la cererea formulată de membrul cooperator, în termen de 15 zile de la primirea solicitării. Totodată conducerea societăţii cooperative va decide cu privire la condiţiile în care va permite membrului cooperator participarea la forma de pregătire profesională, inclusiv dacă va suporta în totalitate sau în parte costul ocazionat de aceasta.

TITLUL VII

APĂRAREA INTERESELOR MEMBRILOR COOPERATORI

Art.128.(1). Consiliul social este instituţia cooperatistă care are drept scop promovarea şi apărarea drepturilor colective şi individuale ale membrilor cooperatori din societăţile cooperative, precum şi a intereselor profesionale, economice şi sociale ale acestora.

(2). Consiliul social îşi desfăşoară activitatea în baza regulamentului de organizare şi funcţionare elaborat în conformitate cu prevederile statutare, în societăţile cooperative meşteşugăreşti care  au convenit înfiinţarea acestei instituţii.

Art.129. In societăţile cooperative cu maximum 50 membri cooperatori, atribuţiile consiliului social sunt preluate de responsabilii cu probleme sociale, aleşi de adunările generale în condiţiile prevăzute de statutele proprii.

Art.130. Interesele profesionale, economice și sociale ale membrilor cooperatori pot fi apărate și de sindicatele legal constituite.

TITLUL VIII

CLAUZELE GENERALE PRIVIND RAPORTURILE DE MUNCĂ

Art.131.(1). Clauzele generale privind condiţiile de muncă, salarizare, precum şi alte drepturi şi obligaţii ce decurg din asocierea membrilor cooperatori la muncă şi capital în societatea cooperativă meşteşugărească se aprobă prin hotărâre a adunării generale.

(2). Conţinutul model al hotărârii adunării generale referitoare la clauzele generale privind raporturile de muncă este prevăzut în anexa nr.5 la prezentele norme.

Art.132.(1). Hotărârea adunării generale trebuie să ţină seama de prevederile prezentelor Norme şi de :

a) statutul societăţii cooperative; 

b) specificul raporturilor de muncă cooperatiste derivat din asocierea membrilor cooperatori la muncă şi capital;

c) obiectul de activitate prevăzut în statut;

d) structura personalului;

e) posibilităţile financiare ale societăţii cooperative.

(2). Hotărârea adunării generale a societăţii cooperative, adoptată cu respectarea prevederilor alin. (1), constituie legea părţilor în încheierea, executarea, modificarea, suspendarea şi încetarea raporturilor de muncă ale membrilor cooperatori.

Art.133. Clauzele generale privind raporturile de muncă se stabilesc pe o perioadă de un an şi produc efecte indiferent de data cooptării.

Art.134.(1). Nerespectarea clauzelor generale privind raporturile de muncă atrage răspunderea celor care se fac vinovaţi de aceasta.

(2). Clauzele generale privind raporturile de muncă pot fi modificate pe parcursul executării, prin hotărâre a adunării generale.

(3). Soluţionarea conflictelor de muncă cu privire la încheierea, executarea, modificarea, suspendarea şi încetarea convenţiilor individuale de muncă sau, după caz, a hotărârilor adunărilor generale referitoare la  clauzele generale privind raporturile de muncă, nesoluţionate pe cale amiabilă, sunt de competenţa instanţelor stabilite conform Codului de procedură civilă.

Art.135. Hotărârea adunării generale a societăţii cooperative referitoare la clauzele generale privind raporturile de muncă încetează:

a) la împlinirea termenului pentru care a fost luată, dacă adunarea generală nu convine prelungirea acesteia;

b) la data dizolvării societăţii cooperative.

TITLUL IX

RĂSPUNDEREA JURIDICĂ

CAPITOLUL I – Regulamentul de ordine interioară

Art.136. Regulamentul de ordine interioară cuprinde cel puţin următoarele categorii de dispoziţii:

a) reguli privind protecţia, igiena şi securitatea în muncă în cadrul societăţii cooperative;

b) reguli privind respectarea principiului nediscriminării şi al înlăturării oricărei forme de încălcare a demnităţii;

c) drepturile şi obligaţiile societăţii cooperative şi ale membrilor cooperatori;

d) procedura de soluţionare a cererilor sau reclamaţiilor individuale ale membrilor cooperatori;

e) reguli concrete privind disciplina muncii în societatea cooperativă;

f) abaterile disciplinare şi sancţiunile aplicabile;

g) reguli referitoare la procedura disciplinară;

h) modalităţile de aplicare a altor dispoziţii legale sau contractuale specifice;

i) criterii şi proceduri de evaluare profesională a membrilor cooperatori.

Art.137.(1). Regulamentul de ordine interioară se aprobă de adunarea generală, se aduce la cunoştinţă membrilor cooperatori şi îşi produce efectele faţă de aceştia din momentul încunoştinţării lor.

(2). Obligaţia de informare a membrilor cooperatori cu privire la conţinutul regulamentului de ordine interioară trebuie îndeplinită de conducerea societăţii cooperative.

(3). Modul concret de informare a fiecărui membru cooperator conform alin.(2) se stabileşte prin conţinutul regulamentului de ordine interioară.

(4). Regulamentul de ordine interioară se afişează la sediul societăţii cooperative.

Art.138. Orice modificare ce intervine în conţinutul regulamentului de ordine interioară este supusă procedurilor de informare prevăzute la art.137.

Art.139.(1). Întocmirea regulamentului de ordine interioară la nivelul fiecărei societăţi cooperative se realizează în termen de 60 de zile de la data intrării în vigoare a prezentelor Norme.

(2). In cazul societăţilor cooperative înfiinţate după intrarea în vigoare a prezentelor Norme, termenul de 60 de zile prevăzut la alin.(1) începe să curgă de la data dobândirii personalităţii juridice.

CAPITOLUL II – Răspunderea disciplinară

Art.140.(1). Conducerea societăţii cooperative dispune de prerogativă disciplinară, având dreptul de a aplica sancţiuni disciplinare membrilor cooperatori ori de câte ori constată că aceştia au săvârşit o abatere disciplinară.

(2). Abaterea disciplinară este o faptă în legătură cu munca şi care constă într-o acţiune sau inacţiune săvârşită cu vinovăţie de către membrul cooperator, prin care acesta a încălcat normele legale, regulamentul de ordine interioară, convenţia individuală de muncă sau clauzele generale privind raporturile de muncă, ordinele şi dispoziţiile legale ale conducătorilor ierarhici.

Art.141.(1). Sancţiunile disciplinare pe care le pot aplica conducerile societăţilor cooperative în cazul în care membrul cooperator săvârşeşte o abatere disciplinară sunt:

a) avertismentul scris;

b) retrogradarea din funcţie, cu acordarea salariului corespunzător funcţiei în care s-a dispus retrogradarea, pentru o durată ce nu poate depăşi 60 de zile;

c) reducerea salariului de bază pe o perioadă de 1-3 luni cu 5 – 10%;

d) reducerea salariului de bază şi/sau, după caz, şi a indemnizaţiei de conducere pe o perioadă de 1-3 luni cu 5-10%;

e) desfacerea disciplinară a convenţiei individuale de muncă.

(2). Sancţiunile disciplinare prevăzute la alin.(1) lit. a) - e) pot fi dispuse de preşedintele societăţii, iar pentru personalul din conducerea societăţii, de către consiliul de administraţie. Sancţiunea disciplinară prevăzută la alin.(1) lit. a) poate fi dispusă şi de conducătorul locului de muncă.

(3). Desfacerea disciplinară a convenţiei individuale de muncă a preşedintelui societăţii cooperative poate fi hotărâtă numai de adunarea generală.

(4). Sancţiunea disciplinară se radiază de drept în termen de 12 luni de la aplicare, dacă membrului cooperator nu i se aplică o nouă sancţiune disciplinară în acest termen. Radierea sancţiunilor disciplinare se constată prin decizia emisă de  preşedintele societăţii cooperative, în formă scrisă.

Art.142.(1). Amenzile disciplinare sunt interzise.

(2). Pentru aceeaşi abatere disciplinară se poate aplica numai o singură sancţiune.

Art.143. Sancţiunea disciplinară se stabileşte în raport cu gravitatea abaterii disciplinare săvârşite de membrul cooperator, avându-se în vedere următoarele:

a) împrejurările în care fapta a fost săvârşită;

b) gradul de vinovăţie al membrului cooperator;

c) consecinţele abaterii disciplinare;

d) comportarea generală a membrului cooperator în societatea cooperativă;

e) eventualele sancţiuni disciplinare suferite anterior de către acesta.

Art.144.(1). Sub sancţiunea nulităţii absolute, nici o măsură, cu excepţia celei prevăzute la art.141 alin.(1) lit. a), nu poate fi dispusă mai înainte de efectuarea unei cercetări disciplinare prealabile.

(2). In vederea desfăşurării cercetării disciplinare prealabile, membrul cooperator va fi convocat în scris de persoana împuternicită de către conducerea societăţii cooperative să realizeze cercetarea, precizându-se obiectul, data, ora şi locul întrevederii.

(3). Neprezentarea membrului cooperator la convocarea făcută în condiţiile prevăzute la alin.(2) fără un motiv obiectiv, dă dreptul conducerii societăţii cooperative să dispună sancţionarea fără efectuarea cercetării disciplinare prealabile.

(4). In cursul cercetării disciplinare prealabile, membrul cooperator are dreptul să formuleze şi să susţină toate apărările în favoarea sa şi să ofere persoanei împuternicite să realizeze cercetarea, toate probele şi motivaţiile pe care le consideră necesare.

Art.145.(1). Aplicarea sancţiunii disciplinare se dispune printr-o decizie emisă în formă scrisă, în termen de 30 de zile calendaristice de la data luării la cunoştinţă despre săvârşirea abaterii disciplinare, dar nu mai târziu de 6 luni de la data săvârşirii faptei.

(2). Sub sancţiunea nulităţii absolute, în decizie se cuprind în mod obligatoriu:

a) descrierea faptei care constituie abatere disciplinară;

b) precizarea prevederilor din statut, regulamentul de ordine interioară sau hotărârea adunării generale referitoare la clauzele generale privind raporturile de muncă, care au fost încălcate de persoana sancţionată;

c) motivele pentru care au fost înlăturate apărările formulate de cel sancţionat în timpul cercetării disciplinare prealabile sau motivele pentru care nu a fost efectuată cercetarea;

d) temeiul de drept în baza căruia sancţiunea disciplinară se aplică;

e) termenul în care sancţiunea poate fi contestată;

f) instanţa competentă la care sancţiunea poate fi contestată.

(3). Decizia de sancţionare se comunică celui în cauză în cel mult 5 zile calendaristice de la data emiterii şi produce efecte de la data comunicării.

(4). Comunicarea se predă personal celui sancţionat, cu semnătură de primire, ori, în caz de refuz al primirii, prin scrisoare recomandată cu confirmare de primire, la domiciliul sau reşedinţa comunicată de acesta.

(5). Decizia de sancţionare disciplinară poate fi contestată de membrul cooperator la instanţa judecătorească competentă prevăzută de Codul de procedură civilă, în termen de 30 de zile calendaristice de la data comunicării.

CAPITOLUL III – Răspunderea patrimonială

Art.146.(1). Societatea cooperativă este obligată, în temeiul normelor şi principiilor răspunderii civile contractuale, să îl despăgubească pe membrul cooperator în situaţia în care acesta a suferit un prejudiciu material sau moral din culpa societăţii cooperative în timpul îndeplinirii obligaţiilor de serviciu sau în legătură cu serviciul.

(2). In cazul în care societatea cooperativă refuză să îl despăgubească pe membrul cooperator, acesta se poate adresa cu cerere de chemare în judecată îndreptată împotriva societăţii cooperative, la instanţa competentă sau la Curtea de Arbitraj de pe lângă UCECOM.

(3). Societatea cooperativă care a plătit despăgubirea îşi va recupera suma aferentă de la membrul cooperator vinovat de producerea pagubei, în condiţiile art.147 şi următoarele.

Art.147.(1). Membrii cooperatori răspund patrimonial, în temeiul normelor şi principiilor răspunderii civile contractuale, pentru pagubele materiale produse societăţii cooperative din vina şi în legătură cu munca lor şi pentru nedepunerea sumelor încasate şi nebonificarea lucrărilor executate.

(2). Membrii cooperatori nu răspund de pagubele provocate de forţa majoră sau de alte cauze neprevăzute şi care nu puteau fi înlăturate şi nici de pagubele care se încadrează în riscul normal al serviciului.

(3). În situaţia în care societatea cooperativă constată că membrul cooperator a provocat o pagubă din vina şi în legătură cu munca sa, îi va putea solicita acestuia, printr-o notă de constatare şi evaluare, recuperarea contravalorii pagubei, prin acordul părţilor, într-un termen care nu va putea fi mai mic de 30 de zile de la data comunicării. 

(4). Contravaloarea pagubei recuperate prin acordul părţilor, conform alin. (3), nu poate fi mai mare decât echivalentul a 5 salarii minime brute pe economie.

(5). Societatea cooperativă care nu a recuperat contravaloarea  pagubei materiale în condiţiile prevăzute la alin. (4) se poate adresa instanţelor judecătoreşti competente prevăzute de Codul de procedură civilă sau Curţii de Arbitraj de pe lângă UCECOM cu acţiune împotriva membrului cooperator vinovat, în vederea obţinerii titlului executoriu.

Art.148.(1). Când paguba a fost produsă de mai mulţi membri cooperatori, cuantumul răspunderii fiecăruia se stabileşte în raport cu măsura în care a contribuit la producerea ei.

(2). Dacă măsura în care s-a contribuit la producerea pagubei nu poate fi determinată, răspunderea fiecăruia se stabileşte proporţional cu salariul său net de la data constatării pagubei şi, atunci când este cazul, şi în funcţie de timpul efectiv lucrat de la ultimul inventar.

Art.149.(1). Membrul cooperator care a încasat de la societatea cooperativă o sumă nedatorată este obligat să o restituie.

(2). Dacă membrul cooperator a primit bunuri care nu i se cuveneau şi care nu mai pot fi restituite în natură sau dacă acestuia i s-au prestat servicii la care nu era îndreptăţit, este obligat să suporte contravaloarea lor. Contravaloarea bunurilor sau serviciilor în cauză se stabileşte potrivit valorii acestora de la data plăţii.

Art.150.(1). Suma stabilită pentru acoperirea daunelor se reţine în rate lunare din drepturile salariale care se cuvin persoanei în cauză.

(2). Rata nu poate fi mai mare de o treime din salariul lunar net, fără a putea depăşi împreună cu celelalte reţineri pe care le-ar avea cel în cauză jumătate din salariul respectiv.

Art.151.(1). In cazul în care convenţia individuală de muncă încetează înainte ca membrul cooperator să fi despăgubit societatea cooperativă şi cel în cauză se încadrează la o altă societate cooperativă sau un alt angajator, reţinerile din salariu se fac de noua societate cooperativă sau noul angajator, după caz, pe baza titlului executoriu transmis în acest scop de către societatea cooperativă păgubită.

(2). Dacă persoana în cauză nu a fost cooptată într-o altă societate cooperativă sau nu s-a încadrat în muncă la un alt angajator, acoperirea daunei se va face prin executarea silită, în condiţiile Codului de procedură civilă.

Art.152. In cazul în care acoperirea prejudiciului prin reţineri lunare din salariu nu se poate face într-un termen de maximum 3 ani de la data la care s-a efectuat prima rată de reţineri, societatea cooperativă se poate adresa executorului judecătoresc în condiţiile Codului de procedură civilă.

Art.153.(1). Pentru orice pretenţii băneşti ale membrilor cooperatori faţă de societatea cooperativă – prejudicii suferite sau drepturi neacordate – termenul de sesizare este de cel mult 3 ani de la data producerii pagubelor sau de la data când drepturile trebuiau acordate.

(2). În orice litigiu de muncă dovada temeiniciei şi legalităţii dispoziţiei sau măsurii luate de societatea cooperativă este în sarcina acesteia.

TITLUL X

DISPOZIŢII TRANZITORII ŞI FINALE

Art.154.(1). Societăţile cooperative meşteşugăreşti pot să asigure formarea profesională a ucenicilor într-o meserie din domeniul lor de activitate, potrivit legii speciale.

(2). Ucenicul care munceşte în subordinea societăţii cooperative meşteşugăreşti beneficiază de dispoziţiile aplicabile membrilor cooperatori în măsura în care ele nu sunt contrare celor specificate în legea specială.

Art.155. Societăţile cooperative meşteşugăreşti pot utiliza şi persoane încadrate cu contract individual de muncă în limita numărului sau a procentului aprobat de adunarea generală. 

Art.156. Membrii cooperatori cu handicap care prestează muncă în societăţile cooperative meşteşugăreşti beneficiază de facilităţile prevăzute de Legea privind protecţia şi promovarea drepturilor persoanelor cu handicap.

Art.157. Persoanelor încadrate în societăţile cooperative meşteşugăreşti cu contract individual de muncă le sunt aplicabile dispoziţiile Legii nr.53/2003 - Codul muncii şi cele prevăzute în contractul colectiv de muncă, iar în lipsa acestuia li se aplică în mod corespunzător hotărârea referitoare la clauzele generale privind raporturile de muncă.

Art.158.(1). Vechimea în muncă realizată de către membrii cooperatori în societăţile cooperative meşteşugăreşti până la data de 31 decembrie 2010 se probează cu carnetul de muncă.

(2). În cazul în care persoana nu posedă carnet de muncă, vechimea în muncă realizată în societăţile cooperative meşteşugăreşti până la data de 31 decembrie 2010 se reconstituie la cererea persoanei, de către instanţa competentă să soluţioneze conflictele de muncă, pe baza înscrisurilor sau a altor probe din care să rezulte existenţa raporturilor de muncă.

Art.159. Prezentele Norme de reglementare a raporturilor de muncă ce au ca temei legal convenţia individuală de muncă intră în vigoare la 30 de zile de la data aprobării lor prin hotărârea Consiliului Naţional și se aplică tuturor membrilor asociați direct și indirect la Uniunea Națională a Cooperației Meșteșugărești.

* * * * *

Anexa nr.1

la Normele de reglementare a raporturilor de muncă ce au ca temei legal convenţia individuală de muncă

CONVENŢIE   INDIVIDUALĂ   DE   MUNCĂ

încheiată şi înregistrată sub nr._____ în registrul general de evidenţă 

a membrilor cooperatori


Convenţia individuală de muncă a fost încheiată în temeiul prevederilor Legii nr. 1/2005 şi a Hotărârii Consiliului Naţional nr.11 din 15.XII.2006.

A. Părţile convenţiei


Societatea cooperativă meşteşugărească  _______________________________ ______________ (denumire), persoană juridică cu sediul în ____________________ ___________________________________________________________,  înregistrată la registrul comerţului sub nr. ________ cod unic ________________________, telefon ____________, reprezentată legal prin______________________________, în calitate de __________________ preşedinte


şi


Membrul cooperator – domnul/doamna ________________________________ domiciliat(ă) în localitatea___________________str.___________________nr._____  bloc _______ ap______ etaj_______ sc._______ sector/ judeţ __________, posesor/posesoare al/a buletinului/cărţii de identitate/paşaportului seria_______nr. __________ eliberat(ă) de _____________ la data de _____________, CNP_________________, permis de muncă seria___________ nr.___________ din data de __________.


am încheiat prezenta convenţie individuală de muncă în următoarele condiţii asupra cărora am convenit:

B. Obiectul convenţiei________________________________________ (meseria, profesia, funcţia, ocupaţia, etc.).

C. Durata convenţiei:

Nedeterminată, cooperatorul/cooperatoarea urmând să înceapă activitatea la data de _____________.

D. Perioada de probă  este de _________ (cel mult 90 de zile calendaristice pentru funcţii de execuţie, 30 de zile pentru persoanele cu handicap şi 120 de zile pentru funcţii de conducere); în această perioadă şi până la supunerea aprobării cererii de cooptare în adunarea generală a societăţii cooperative, cooptarea este provizorie. Dacă în urma verificării cunoştinţelor profesionale ce se va efectua la încheierea perioadei de probă, membrul cooperator nu corespunde din punct de vedere profesional, prezenta convenţie individuală încetează.

E. Locul de muncă:

1. Activitatea se desfăşoară la __________________________________ ________________________________________________________

2. In lipsa unui loc de muncă fix cooperatorul va desfăşura activitatea astfel: ___________________________________________________________

F. Felul muncii:

Funcţia/meseria____________________________________________conform Clasificării ocupaţiilor din România: (COR) ___________________________

F1. Criteriile de evaluare a activităţii profesionale a membrului cooperator: 


_________________________________________

G. Atribuţiile postului:

Atribuţiile postului sunt prevăzute în fişa postului sau în lista de sarcini, anexă la convenţia individuală de muncă.

H. Condiţii de muncă:

1. Activitatea se desfăşoară în condiţii grele/vătămătoare/periculoase  potrivit Legii nr.31/1991 privind stabilirea duratei timpului de muncă sub 8 ore pe zi pentru cooperatorii care lucrează în condiţii deosebite – vătămătoare, grele sau periculoase: _______________________________ 

2. Activitatea prestată se desfăşoară în condiţii normale/deosebite/ speciale de muncă, potrivit Legii nr. 263/2010 privind sistemul unitar de pensii, cu modificările şi completările ulterioare şi a legislaţiei în vigoare la data încadrării acestora.

I. Durata muncii:

1. O normă întreagă/fracţiune de normă, durata timpului de lucru fiind de ____ ore/zi, ____ore/ săptămână.

a) repartizarea programului de lucru se face după cum urmează:  ________________________ (ore zi/ore noapte/inegal)

b) programul de lucru se poate modifica în raport cu clauzele generale privind raporturile de muncă, aprobate de adunarea generală.

J. Concediul:

Durata concediului anual de odihnă este de ___________zile lucrătoare, corespunzător unei norme întregi.

De asemenea, membrul cooperator beneficiază de un concediu suplimentar de __________zile lucrătoare.

K. Salarizare:

1. Salariul de bază lunar brut este de ____________ lei.

2. Alte elemente constitutive:

a) indemnizaţii________

b) sporuri____________

c) alte adaosuri________

3. Orele suplimentare prestate în afara programului normal de lucru sau în zilele în care nu se lucrează ori în zilele de sărbători legale se compensează cu ore libere plătite sau se plătesc cu un spor la salariu, potrivit sistemului de salarizare şi clauzelor generale privind raporturile de muncă aprobate de adunarea generală şi nu poate fi mai mic de 75% din salariul de bază.

4. Data/datele la care se plăteşte salariul este/sunt_____________.

L. Drepturile şi obligaţiile părţilor privind protecţia, igiena şi securitatea în muncă:

a) echipament individual de protecţie ________;

b) echipament individual de lucru___________;

c) materiale igienico-sanitare_______________;

d) alimentaţie de protecţie________;

e) examen medical la interval de _________;

f) alte drepturi şi obligaţii privind protecţia, igiena şi sănătatea şi securitatea în muncă________________________________________;

M. Clauze specifice:

a) respectarea prevederilor statutare;

b) formarea profesională:___________________________________;

c) clauza de neconcurenţă:  membrul cooperator nu va presta în interesul propriu sau al unui terţ, activitatea ________________ care se află în concurenţă cu cea desfăşurată de societatea cooperativă.

d) clauza de mobilitate: obligaţiile de serviciu ale membrului cooperator se realizează în următoarele locuri: ____________________________________;

e) clauza de confidenţialitate: pe durata executării prezentei convenţii individuale de muncă, membrul cooperator nu va transmite date şi informaţii privind: _____________________________

N. Alte clauze:

a) perioada de preaviz în cazul încetării raporturilor de muncă în temeiul art. 46 alin. (1) lit. c) şi d) şi art. 51 alin. (1) din Normele de reglementare a raporturilor de muncă, este de ___________zile lucrătoare;

b) perioada de preaviz în cazul încetării raporturilor de muncă din iniţiativa membrului cooperator sau prin acordul părţilor este de _________ (cel mult 20 de zile lucrătoare pentru funcţiile de execuţie  şi 45 de zile lucrătoare pentru cei cu funcţii de conducere).;

c) în cazul în care membrul cooperator urmează să-şi desfăşoare activitatea în străinătate, societatea cooperativă estre obligată să-l informeze asupra condiţiilor specifice de muncă în străinătate;

d) alte clauze ________________________________________________ .

O. Drepturi şi obligaţii generale ale părţilor:

1. Membrul cooperator  are, în principal, următoarele drepturi:

a) dreptul la salarizare pentru munca depusă;

b) dreptul la repaus zilnic şi săptămânal;

c) dreptul la concediu de odihnă anual;

d) dreptul la egalitate de şanse şi de tratament;

e) dreptul la securitate şi sănătate în muncă;

f) dreptul la formare profesională, în condiţiile actelor adiţionale.

2. Membrului cooperator îi revin, în principal, următoarele obligaţii:

a) obligaţia de a respecta prevederile statutului, ROF, ROI şi prezentei convenţii;

b) obligaţia de a realiza norma sau, după caz, de a îndeplini atribuţiile ce îi revin conform fişei postului, în condiţiile de calitate stabilite;

c) obligaţia de a respecta disciplina muncii;

d) obligaţia de fidelitate faţă de societatea cooperativă în executarea atribuţiilor de serviciu;

e) obligaţia de a respecta măsurile de securitate şi sănătate în muncă şi de prevenire şi stingere a incendiilor în unitate;

f) obligaţia de a respecta secretul de serviciu;

3. Societatea cooperativă are, în principal, următoarele drepturi:

a) să stabilească atribuţiile corespunzătoare locului de muncă şi parametrii de calitate;

b) să dea dispoziţii cu caracter obligatoriu pentru membrul cooperator, sub rezerva legalităţii lor;

c) să exercite controlul asupra modului de îndeplinire a sarcinilor de serviciu;

d) să constate săvârşirea abaterilor disciplinare şi să aplice sancţiunile corespunzătoare, potrivit regulamentului de ordine interioară.

4. Societăţii cooperative îi revin, în principal, următoarele obligaţii:

a) să înmâneze membrului cooperator, anterior începerii activităţii, convenţia individuală de muncă înregistrată în Registrul general de evidenţă a membrilor cooperatori şi fişa postului cu specificarea atribuţiilor, sarcinilor, lucrărilor etc.;

b) să asigure permanent infrastructura necesară (clădiri, spaţii de lucru, utilităţi, echipamente), documentaţia tehnică (pentru producţie, servicii şi la procese tehnologice), documentaţia organizatorică (organigramă, fişa postului, regulamentul de organizare şi funcţionare, regulamentul de ordine interioară) şi documentaţia legislativă (standarde, normative, reglementări şi legi aplicabile proceselor şi produselor) avute în vedere la elaborarea normelor de muncă;

c) să asigure permanent normele de muncă şi condiţiile corespunzătoare de muncă;

d) să stabilească obiectivele de performanță și criteriile de evaluare a activităţii profesionale a membrului cooperator, aplicabile la nivelul societăţii cooperative

e) să informeze membrul cooperator  asupra condiţiilor de muncă şi asupra elementelor care privesc desfăşurarea relaţiilor de muncă;

f) să elibereze, la cerere, documente care atestă calitatea de membru cooperator a solicitantului, activitatea desfăşurată, vechimea în muncă, în meserie şi în specialitate;

g) să asigure confidenţialitatea datelor cu caracter personal ale membrului cooperator.

P. Dispoziţii finale:

Prevederile prezentei convenţii individuale de muncă se completează cu dispoziţiile statutului, regulamentului de ordine interioară, regulamentului de organizare şi funcţionare şi normele de reglementare convenite în condiţiile art. 104 alin. (2) din Legea nr. 1/2005.

Orice modificare privind clauzele convenţiei individuale de muncă în timpul executării acesteia impune încheierea unui act adiţional la convenţie, într-un termen de 20 de zile lucrătoare de la data apariţiei modificării, cu excepţia situaţiilor în care o asemenea modificare rezultă ca posibilă din prevederile Normelor de reglementare a raporturilor de muncă care au ca temei convenţia individuală de muncă sau din hotărârea adunării generale a societăţii cooperative referitoare la clauzele generale privind raporturile de muncă.

Prezenta convenţia individuală de muncă s-a încheiat în două exemplare, câte unul pentru fiecare parte.

R. Litigiile  în legătură cu încheierea, executarea, modificarea, suspendarea sau încetarea prezentei convenţii individuală de muncă sunt soluţionate de instanţa competentă prevăzută de Codul de procedură civilă.

Societatea cooperativă meşteşugărească




____________________





        (denumire)

      Reprezentant legal, 


 Membrul cooperator

________________________

_______________________

(nume, prenume, semnătura)

(nume, prenume,semnătura)

Pe data de __________ prezenta convenţie individuală de muncă încetează în temeiul art. ____ din Hotărârea Consiliului Naţional nr. ______/2006

Anexa nr.2

la Normele de reglementare a raporturilor de muncă ce au ca temei legal convenţia individuală de muncă

REGISTRUL GENERAL DE EVIDENŢĂ

A MEMBRILOR COOPERATORI

SOCIETATEA  COOPERATIVĂ :
_____________________________________

SEDIUL SOCIAL:
_____________________________________

Nr. de înregistrare în Registrul comerţului:
_________________

Nr. crt.
Numărul convenţiei individuale de muncă


Numele şi prenumele membrului cooperator
Data şi locul naşterii
Domiciliu (adresa completă)
Actul de identitate, codul numeric personal
Acte de studii şi pregătire profesională
Data cooptării provizorii
Durata perioadei de probă
Data cooptării definitive
Tip normă*

0
1
2
3
4
5
6
7
8
9
10

Locul de muncă
Ocupaţia**

(funcţia/meseria) şi codul COR
Salariul de bază
sporuri (cuantum)
Modificarea, suspendarea convenţiei individuale de muncă sau detașare


Încetarea calităţii de membru cooperator sau a convenţiei individuale de muncă
Partida în registrul părţilor sociale (numărul)
Numele, prenumele şi parafa persoanei care face înscrierea





Data 
Document: număr, dată, emitent
Explicaţia
Data
Document: număr, data, emitent
Cauza



11
12
13
14
15
16
17
18
19
20
21
22

PREZENTUL REGISTRU CONTINE_____ 

PAGINI NUMEROTATE DE LA 1 LA _____

Fiecare pagină fiind ştampilată de noi, astăzi:_____________

PREŞEDINTE 

_________________

(semnătura şi ştampila)

NOTĂ

1. Registrul se întocmeşte în regim tipizat, conform modelului din prezenta anexă, prin grija UCECOM şi se distribuie pe baza comenzilor ferme făcute de societăţile cooperative meşteşugăreşti şi/sau uniunile/asociaţiile.

2. Societăţile cooperative au obligaţia completării registrului în ordinea încheierii convenţiilor individuale de muncă. La cooptarea fiecărui membru cooperator, elementele prevăzute la coloanele 1-14 şi 21-22 se înregistrează în registru cel mai târziu în ziua lucrătoare anterioară începerii activităţii.

3. Înscrierile se efectuează la data încheierii convenţiei individuale de muncă, precum şi la data încetării convenţiei individuale de muncă.

4. Înregistrările din registru se vor efectua numai în limba română, citeţ, cu tuş/pix negru, iar corectarea erorilor din cuprinsul registrului se face prin bararea datelor înscrise eronat, astfel încât să se poată citi vechea înregistrare, înscriindu-se dedesubt în culoare roşie datele exacte. In cazul în care înscrisurile nu se pot face dedesubt, se barează întregul rând şi se face trimitere la noul rând care conţine datele exacte.

5. Fiecare operaţiune efectuată în registru va fi  certificată prin semnătură şi parafă de către persoana cu atribuţii în domeniul resurselor umane sau de persoana numită prin decizia preşedintelui societăţii pentru îndeplinirea acestor atribuţii. 

6. Dosarul personal al membrului cooperator cuprinde cel puţin: actele necesare cooptării, convenţia individuală de muncă, actele adiţionale şi celelalte acte referitoare la executarea, modificarea, suspendarea şi încetarea convenţiei individuale de muncă, precum şi orice alte documente care certifică legalitatea şi corectitudinea completării în registru: acte de studii, certificate de calificare, specializare, perfecţionare.

7. La solicitarea membrului cooperator sau a unui fost membru cooperator, societatea cooperativă este obligată să îi elibereze o copie a dosarului personal precum şi a filei din registru care cuprinde datele referitoare la acea persoană.

8. In situaţia în care registrul a fost pierdut, distrus sau datele nu mai sunt lizibile, societatea cooperativă are obligaţia de a reface înscrierile, în termen de 10 zile lucrătoare, pe baza documentelor existente în dosarul personal.

9. Registrul se depune la încetarea activităţii societăţii cooperative la direcţia judeţeană a Arhivelor Naţionale, astfel cum prevede Legea Arhivelor Naţionale nr. 16/1996 cu modificările şi completările ulterioare (OUG nr. 39/2006 pentru  modificare şi completarea Legii nr. 16/1996).

În cazul reorganizării societăţii prin fuziune sau divizare, registrul este preluat de succesoarea de drept.

10. Registrul se va ţine în paralel şi în formă electronică. 

11.  Înregistrarea datelor în rubricile registrului se va face după cum urmează:

a) în coloana 1 se va înscrie numărul convenţiei individuale de muncă, dat de societatea cooperativă, conform normelor interne;

b) în coloanele 2, 3, 4 şi 5 se vor înscrie datele de identificare a membrului cooperator, astfel cum rezultă din actul de identitate (BI/CI);

c) în coloana 6 se vor înscrie actele de studii, de calificare, cu precizarea numărului şi a unităţii de învăţământ care a eliberat documentul;

d) în coloana 11 se vor menţiona secţia, atelierul, unitatea, punctul de lucru, biroul, compartimentul, serviciul etc. unde lucrează efectiv membrul cooperator;

e) coloanele 13 şi 14 se vor completa, pentru membrii cooperatori existenți, începând cu data de 01.01.2011, data abrogării Decretului nr.92/1976 privind carnetul de muncă.

f) coloanele 15 şi 17 se vor înscrie la data începerii / modificării, suspendării, detaşării / respectiv data încetării.

Nu se înscriu cazurile de suspendare în baza certificatelor medicale.;

g) pe fiecare pagină din registru vor fi înregistrate datele unui singur membru cooperator, spaţiile rămase necompletate de pe pagina/paginile alocată/alocate membrului cooperator se barează şi se ştampilează de către societatea cooperativă.

12. Registrele înfiinţate şi înregistrate în conformitate cu prevederile Hotărârii Consiliul Naţional nr.11/2006, prin care s-au aprobat Normele de reglementare a raporturilor de muncă ce au ca temei legal convenţia individuală de muncă, rămân valabile şi se arhivează de către societatea cooperativă.

Anexa nr.3

la Normele de reglementare a raporturilor de muncă ce au ca temei legal convenţia individuală de muncă

METODOLOGIE 

PRIVIND ELABORAREA SISTEMULUI DE SALARIZARE

I. ACŢIUNI ÎN VEDEREA ELABORĂRII SISTEMULUI

DE SALARIZARE

In vederea elaborării sistemului de salarizare, trebuiesc întreprinse mai multe acţiuni, corelate între ele, pentru a se asigura condiţiile pentru stabilirea unei politici salariale optime care să permită proiectarea unui sistem de salarizare eficient.

1.
Revizuirea normelor şi normativelor de muncă, normelor de consum de materii prime, materiale, combustibil şi energie, standardelor, normelor şi cerinţelor de calitate;


· Îmbunătăţirea normelor, normativelor şi standardelor prin punerea de acord cu dotarea tehnică şi formele de organizare a producţiei şi a muncii, pentru asigurarea utilizării maxime a forţei de muncă, a materiilor prime, materialelor şi a utilajelor din dotare.



2.
Revizuirea indicatoarelor tarifare de calificare;


· Corelarea ITC-urilor cu tehnologiile aplicate în unitate şi cu cerinţele postului.



3. 
Analiza cheltuielilor aferente veniturilor realizate în anul precedent;


· Se urmăreşte evoluţia lor şi factorii care le determină, în vederea identificării posibilităţilor de sporire a profitului prin diminuarea lor.



4.
Analiza structurii organizatorice;
· Adaptarea structurii organizatorice la realităţi şi cerinţe, prin reducerea volumului informaţiilor la strictul necesar şi stabilirea de canale informaţionale directe prin care informaţiile să circule în timp util şi nedeformate.

· Asigurarea unei eficienţe maxime prin prisma efectelor economice pe care le generează. Trebuie avută în vedere economia de personal prin asigurarea unui grad raţional de ocupare a întregului personal.

5. 
Elaborarea programului de producţie;
Trebuie să se bazeze pe:

· cantităţile fizice de produse sau lucrări destinate livrării, stabilite de a se realiza conform contractelor economice încheiate cu beneficiarii în limitele resurselor materiale şi a capacităţilor de producţie existente;

· fondul de salarii;

· cheltuielile totale şi profitul corespunzător producţiei programate.



6.
Determinarea manoperei totale pe unitatea de produs sau lucrare;
Se determină pe baza metodologiei de stabilire a preţului de producţie, având în vedere normele de timp şi de producţie, precum şi normele de personal şi influenţa sporurilor şi drepturilor de salarizare.



7.
Determinarea fondului de salarii;
Se determină în funcţie de volumul de producţie, lucrări, servicii sau desfacere şi a consumului total de manoperă pe unitatea de produs, lucrare sau activitate. Se au în vedere şi stimulente plătite. Reprezintă baza de calcul pentru aproape toate contribuţiile pe care le datorează cei ce angajează.



8.
Determinarea nivelului maxim de majorare a salariilor
Limita maximă se poate determina prin două metode:

a) Faţă de rezultatul exploatării

          Rezultatul exploatării

       -----------------------------  x100 

          Fondul de salarii

b) Având în vedere pragul minim de rentabilitate:

(Ex.: 10% faţă de capitalul propriu)

      

 Rezultatul             -         10 x Capitalul propriu

exploatării                               100    

----------------------------------------------------------   x 100

                   Fondul de salarii





Majorarea efectivă nu trebuie să se situeze la limita maximă pentru a putea permite dezvoltarea societăţii.

Majorarea salariilor trebuie urmată de o majorare în aceeaşi proporţie a cifrei de afaceri:

% de majorare     Fondul de salarii

 a salariilor =  ---------------------------- x 100

                            Cifra de afaceri



9
Determinarea productivităţii muncii;


   Cifra de afaceri

-------------------------

Număr total personal

1110
Determinarea ponderii salariilor în costuri;


          Salarii directe

----------------------------------- x 100

Costuri directe de producţie

11
Analiza critică a sistemului de salarizare anterior
Se analizează fiecare element al sistemului de salarizare pentru a se stabili în ce măsură a contribuit la o remunerare corectă a muncii efectiv prestate, la creşterea productivităţii muncii şi la stimularea competitivităţii.

Se stabilesc influenţele negative pentru a fi corectate prin sistemul de salarizare ce urmează a fi proiectat, precum şi rezervele nefructificate.

Se urmăreşte dinamica productivităţii muncii şi a salariului mediu, pentru a se vedea dacă prima a devansat-o pe cea de a doua. In caz contrar se vor stabili cauzele acestei decorelări şi măsurile ce se impun pentru îndepărtarea lor.



12
Elaborarea sistemului de salarizare.
Având în vedere posibilităţile financiare rezultate, precum şi aspectele negative desprinse din analiza situaţiei anterioare, fiecare element al sistemului de salarizare va fi astfel concretizat încât să asigure o corelaţie justă între acestea, în vederea asigurării caracterului remunerator al salariului.

Se va pune accent ca veniturile să se realizeze în cea mai mare măsură din munca prestată, urmând ca adaosurile şi sporurile să fie acordate în corelaţie cu acestea.

Se va avea în vedere ca aplicarea sistemului de salarizare să asigure înscrierea în fondul de salarii determinat.

Se va asigura flexibilitatea sistemului pentru a putea răspunde influenţelor şi situaţiilor conjuncturale ce vor apărea pe parcursul anului.



II. STABILIREA ELEMENTELOR SISTEMULUI DE SALARIZARE

Sistemul de salarizare trebuie să cuprindă următoarele elemente:

1.  SALARIILE DE BAZĂ


Salariile de bază trebuie stabilite pentru fiecare categorie de personal, având în vedere cerinţele postului, după cum urmează:

muncitori calificaţi:
salariile de bază se stabilesc pe reţele tarifare şi grile de salarizare diferenţiate pe categorii sau nivele în raport cu calificarea, complexitatea lucrărilor. 

muncitori necalificaţi: salariile de bază pot fi stabilite pentru condiţii de muncă obişnuite şi pentru condiţii de muncă deosebite, diferenţierea acestora făcându-se în funcţie de intensitatea efortului fizic, caracterul nedorit al muncii şi alţi astfel de factori.

pentru personalul de conducere a compar-timentelor de muncă, execuţie, deservire 

generală, maiştri  la stabilirea salariilor de bază se va ţine seama de:

· complexitatea lucrărilor;

· gradul de răspundere;

· nivelul pregătirii necesare pentru realizarea  sarcinilor;

· necesităţi specifice funcţiei.


Salariile pot fi stabilite pe grade profesionale, pe gradaţii sau între anumite limite.


Pentru funcţiile de conducere şi maiştri diferenţierea salariilor se poate face şi în  funcţie de mărimea formaţiei conduse.

 2.   FORME DE SALARIZARE


La alegerea formelor de salarizare, criteriul principal trebuie să-l constituie măsura în care acestea stimulează creşterea producţiei, a productivităţii muncii, îmbunătăţirea calităţii producţiei, reducerea consumurilor specifice.


Formele de salarizare ce pot fi aplicate sunt:


- acord direct (individual sau colectiv)


- în regie (sau după timpul lucrat)


- pe bază de tarife sau cote procentuale 


- pe baza de indicatori.

Forma de salarizare în acord direct (individual sau colectiv)


Salariul cuvenit este direct proporţional cu cantitatea de produse  sau lucrări realizate fiind stabilit prin înmulţirea tarifului pe unitatea de produs sau de lucrare cu cantitatea realizată (bucăţi, tone, metri etc.).

Forma de salarizare în regie (sau după timpul lucrat).


Salariul de bază stabilit pe oră, zi sau lună se acordă personalului pentru timpul efectiv lucrat, la realizarea integrală a sarcinilor de serviciu.


Sarcinile de serviciu pot fi exprimate pentru muncitori fie sub forma unor norme de producţie zilnică sau lunară, fie sub formă de atribuţii concrete ce se stabilesc pe o zonă de deservire precizată, iar în cadrul celorlalte categorii de personal prin atribuţii şi răspunderi concrete pentru fiecare loc de muncă.

Forma de salarizare pe bază de tarife sau cote procentuale din veniturile realizate


Salariul cuvenit pentru munca prestată se calculează pe bază de tarife sau cote procentuale aplicate la volumul încasărilor din activitatea comercială, prestări servicii, achiziţii etc.

Forma de salarizare pe bază de indicatori


Asigură legătura între mărimea salariului acordat şi rezultatele cantitative sau calitative obţinute, drepturile salariale cuvenite fiind dependente de modul de realizare a unor indicatori.


Cotele de corecţie trebuie stabilite în raport cu contribuţia pe care poate să o aibă fiecare categorie de personal la realizarea indicatorilor respectivi.


La alegerea indicatorilor de performanţă trebuie să se ţină seama de avantajele şi dezavantajele pe care aceştia îi prezintă în modelarea fondului de salarii.

a) Nivelul producţiei fizice şi a productivităţii muncii.

AVANTAJE:

· asigură existenţa unor stimulente pentru sporirea ofertei de bunuri şi servicii sau pentru mai buna folosire a capacităţilor de producţie;

· asigură o stabilitate a costurilor salariale pe unitatea de produs.

DEZAVANTAJE:

· nu reprezintă un stimulent suficient pentru reducerea cheltuielilor materiale şi îmbunătăţirea calităţii producţiei.

b) Cifra de afaceri

AVANTAJE:

· diminuează fondul de salarii în concordanţă cu evoluţia vânzărilor;

· stimulează reducerea stocurilor.

DEZAVANTAJE:

· în cazul producţiei cu ciclităţi mari de cereri, fondul de salarii se poate afla în disconcordanţă cu cheltuielile de compensare a forţei de muncă în cursul unei perioade de timp.

c) Valoarea adăugată 

AVANTAJE:

· stimulează creşterea productivităţii muncii, valorificarea mai bună a materiilor prime şi creşterea calităţii produselor finite.

DEZAVANTAJE:

· autocorelarea fondului de salarii cu efectele inflaţioniste, concomitent cu o posibilă decapitalizare.

d) Producţia de export

AVANTAJE:

· multiplicarea contractelor cu un mediu exterior dinamic pentru transferul de tehnologii şi pentru o mai mare flexibilitate a ofertei de bunuri şi servicii.

DEZAVANTAJE:

· agravarea dezechilibrelor pe piaţa internă.

e) Rata profitului

AVANTAJE:

· stimulează reducerea diferitelor tipuri de cheltuieli de producţie, mai cu seamă a celor materiale.

DEZAVANTAJE:

· tendinţa de a mări nejustificat preţurile de producţie;

· accelerarea fenomenului de decapitalizare pentru că se tinde să se aloce o cotă tot mai mare din profit pentru remunerarea personalului în detrimentul unor investiţii cu efecte benefice pe termen lung;

· fondul de salarii devine prea dependent de variaţiile vânzărilor realizate de unitate.


Având în vedere atât avantajele cât şi dezavantajele fiecărui indicator, este recomandat să se utilizeze concomitent mai mulţi indicatori prin stabilirea unor ponderi adecvate fiecăruia, astfel încât să se stimuleze creşterea calităţii, productivitatea muncii şi adaptabilitatea la cerinţele pieţei.

3.   SISTEMUL DE SPORURI


Pentru diferenţierea salariilor în raport cu condiţiile în care se desfăşoară activitatea, cu vechimea în muncă sau în raport cu alte elemente se pot utiliza următoarele sporuri:


a) - spor pentru condiţii deosebite de muncă 


Se acordă persoanelor care îşi desfăşoară activitatea în locurile de muncă unde gradul de expunere la factorii de risc profesional sau de condiţii specifice pe toată durata timpului normal de muncă, poate conduce, în timp, la îmbolnăviri profesionale, la comportamente riscante în activitate, cu consecinţe asupra sănătăţii şi securităţii în muncă.

Sporul acordat se poate stabili sub formă de procente, respectiv: 15%, 10%, 7%, la salariul corespunzător timpului efectiv lucrat,  diferenţiat pe categorii de personal şi locuri de muncă, în funcţie de condiţiile concrete în care se lucrează.


Conducerile societăţilor cooperative au obligaţia de a aviza locurile de muncă cu condiţii deosebite, periodic, conform legislaţiei în vigoare. 


b) - spor pentru condiţii nocive


Se poate acorda sub formă de sume fixe, ţinând seama de gradul de nocivitate al noxelor de la locul de muncă respectiv.


La stabilirea cuantumului sporului trebuie avute în vedere următoarele criterii:


- gradul de depăşire a concentraţiilor maxime admise;


- gradul de agresivitate al noxelor asupra organismului;


- indicii de morbiditate;


- acţiunea concomitentă a mai multor noxe.


Sporul se acordă în cazul în care sunt depăşite condiţiile maxime admise de normele de protecţie a muncii.


Sporul se acordă pe baza determinărilor făcute de organele Ministerului Sănătăţii prin laboratoarele de specialitate teritoriale din care să rezulte că noxele depăşesc în atmosfera zonei de muncă concentraţia maximă admisă. Buletinele de determinare trebuie confirmate de către Inspectoratul teritorial pentru protecţia muncii.


c) - sporul pentru condiţii periculoase


Se acordă acolo unde cu toate măsurile privind protecţia muncii se menţine un anumit grad de pericol.


Sporul se poate acorda în cote procentuale din salariul de bază şi se stabileşte având în vedere următoarele criterii:


- riscul de îmbolnăvire şi accidentare;


- solicitarea nervoasă;


- indicii de morbiditate;


Sporul se acordă pe bază de buletin de determinare prin expertizare a locului de muncă ce se eliberează de medicul specialist din cadrul Inspectoratului de poliţie sanitară şi medicină preventivă şi Inspectoratul de stat teritorial pentru protecţia muncii.


Sporul pentru muncă în condiţii deosebite - nocive sau periculoase, se acordă proporţional cu timpul cât personalul respectiv a lucrat în astfel de condiţii.


Aceeaşi persoană nu poate primi, atât sporul pentru condiţii grele de muncă cât şi sporul pentru condiţii nocive sau periculoase.



d) - sporul pentru timpul lucrat în timpul nopţii


Nivelul sporului este de 25% din salariul de bază, dacă timpul lucrat astfel este de cel puţin 3 ore de noapte din timpul normal în intervalul 22,00 – 06,00, dacă nu beneficiază de reducerea cu o oră, a programului normal de lucru, fără diminuarea salariului.


e) - sporul de şantier


Se acordă fără restricţie de număr, personalului nelocalnic pentru atragerea acestuia la realizarea unor obiective de investiţii, lucrări de montaj, punere în funcţiune, revizii şi reparaţii executate de personal trimis pentru aceasta de alte unităţi, lucrări de prospecţiuni şi explorări geologice, studii şi cercetări hidrologice.


Sporul se acordă sub forma unei sume zilnice.


Sporul de şantier se calculează în raport de numărul de zile calendaristice în care personalul a fost prezent la locul de muncă respectiv.


Persoanele care beneficiază de sporul de şantier nu pot beneficia concomitent şi de diurnă sau indemnizaţie de deplasare.


f) - sporul pentru orele lucrate suplimentar peste programul de lucru


Acest spor se acordă în cazul în care munca astfel prestată nu a putut fi compensată cu timp liber corespunzător orelor suplimentare în interval de 60 de zile calendaristice de la efectuare.

Munca prestată în zilele de repaus săptămânal, zile de sărbătoare legală şi în celelalte zile în care nu se lucrează, se compensează cu timp liber corespunzător.

Dacă munca astfel prestată nu poate fi compensată cu timp liber corespunzător, persoanele respective vor fi salarizate cu un spor din salariul de bază pentru orele lucrate.

Sporul de muncă suplimentară nu poate fi mai mic de 75% din salariul de bază


g) - sporul pentru utilizarea a cel puţin unei limbi străine acolo unde necesităţile postului o impun


Se poate stabili sub forma de procent din salariul de bază, ţinând seama de volumul de timp sau lucrări în care s-a folosit o limbă străină.


h) - sporul de vechime în muncă şi în funcţie de rezultatele obţinute.


Sporul nu se mai acordă pentru vechime neîntreruptă în aceeaşi unitate ci pentru întreaga vechime în muncă, corelat şi cu rezultatele obţinute în muncă.


Se stabilesc cote pe tranşe de vechime, având în vedere posibilităţile financiare ale organizaţiei.


Sporul nu se acordă în următoarele situaţii: absenţe nemotivate, goluri de producţie, etc.


i) - 
alte sporuri

4.  SISTEMUL PREMIAL


Pentru cointeresarea personalului, se poate constitui din veniturile realizate, după acoperirea cheltuielilor, un fond de premiere, reprezentând până la 10% din fondul destinat salariilor stabilite de adunarea generală.


Potrivit sistemului propriu de premiere, pot fi stimulate categoriile de personal în cuantumurile pe care fiecare societate cooperativă le va considera că pot corespunde cel mai bine obiectivelor pentru care au fost create.


Trebuie prevăzute cu claritate:


- obiectivele premierii;


- modalităţile de constituire a fondului;


- surse de asigurare a fondului;


- periodicitatea sau data la care acestea se acordă;


- competenţele de stabilire a premiilor individuale.

5.   SISTEMUL PROPRIU DE NORMARE


Norma de muncă reprezintă un element al sistemului de salarizare, deoarece ea stă la baza determinării drepturilor de salarizare.


Elaborarea unor norme de muncă fundamentate analitic determină o productivitate a muncii corespunzătoare care se reflectă în utilizarea maximă a forţei de muncă.


In funcţie de caracteristicile procesului de producţie şi al activităţii la care se aplică, normele de muncă se exprimă sub formă de:


- norma de timp care trebuie să exprime timpul de muncă real necesar pentru executarea operaţiilor, lucrărilor sau serviciilor;


- norma de producţie care reprezintă cantitatea de produse sau de lucrări ce trebuie efectuate într-o unitate de timp de către un executant;


- sfera de activitate care reprezintă ansamblul atribuţiilor şi sarcinilor de muncă stabilite pe executant pentru o perioadă mai mare de timp, acolo unde volumul de muncă nu poate fi determinat direct;


- norma de personal care precizează formaţiile de muncă necesare pe locuri de muncă, linii tehnologice, ateliere, secţii, servicii, birouri etc. şi trebuie să aibă la bază o organizare raţională a muncii şi folosirea completă a timpului de muncă;


- cota procentuală care reprezintă o formă specifică a normei de muncă, a cărui conţinut trebuie să exprime un volum de muncă determinat potrivit metodelor de stabilire a normelor de muncă şi care se utilizează în mod deosebit în activităţi de prestări servicii.

Anexa nr.4

la Normele de reglementare a raporturilor de muncă ce au ca temei legal convenţia individuală de muncă

REGULAMENT – MODEL

DE ORGANIZARE ŞI FUNCŢIONARE

A COMITETULUI DE SECURITATE

ŞI SĂNĂTATE ÎN MUNCĂ

CAPITOLUL I.
DISPOZIŢII GENERALE

Art.1.
 Prezentul regulament de organizare şi funcţionare a comitetului de securitate şi sănătate în muncă (denumit în continuare CSSM), a fost elaborat în conformitate cu:

· Legea securităţii şi sănătăţii în muncă nr. 319/2006, publicată în Monitorul Oficial al României nr. 646 din 26 iulie 2006 cu modificările şi completările ulterioare;

· Hotărârea Guvernului nr. 1425/2006 pentru aprobarea Normelor metodologice de aplicare a prevederilor Legii securităţii şi sănătăţii în muncă, publicată  în Monitorul Oficial al României nr. 882 din 30 octombrie 2006, cu modificările şi completările ulterioare;

· Hotărârea Guvernului nr. 600/2007 privind protecţia tinerilor la locul de muncă, publicată în Monitorul Oficial al României nr.473/13.07.2007.

Art.2.(1). Prezentul regulament stabileşte modul de organizare şi funcţionare al comitetului de securitate şi sănătate în muncă la nivelul societăţii cooperative ___________________________,  acesta având drept scop să asigure implicarea şi participarea membrilor cooperatori şi salariaţilor la elaborare şi aplicare deciziilor în domeniul securităţii şi sănătăţii în muncă la nivelul societăţii.

(2). Regulamentul se aplică tuturor unităţilor componente ale societăţii.

CAPITOLUL II.
ORGANIZAREA ŞI FUNCŢIONAREA COMITETULUI DE SECURITATE ŞI SĂNĂTATE ÎN MUNCĂ

Art.3.(1). Comitetul de securitate şi sănătate în muncă se constituie în societatea cooperativă meşteşugărească care are un număr de cel puţin 50 de lucrători. 

(2). Inspectorul de muncă poate impune constituirea comitetului de securitate şi sănătate în muncă şi în societatea cooperativă meşteşugărească cu un număr mai mic de 50 de lucrători în funcţie de natura activităţii şi de riscurile identificate. 

(3). În cazul în care activitatea se desfăşoară în unităţi dispersate teritorial, se pot înfiinţa mai multe comitete de securitate şi sănătate în muncă; numărul acestora se stabileşte prin regulamentul de ordine interioară. 

(4). Comitetul de securitate şi sănătate în muncă se constituie şi în cazul activităţilor care se desfăşoară temporar, respectiv cu o durată mai mare de 3 luni. 

(5). În societatea cooperativă meşteşugărească care are sau ajunge la mai puţin de 50 de lucrători, atribuţiile comitetului de securitate şi sănătate în muncă revin reprezentantului lucrătorilor cu răspunderi specifice în domeniul securităţii şi sănătăţii în muncă. 

Art.4. Reprezentantul/reprezentanţii lucrătorilor cu răspunderi specifice în domeniul securităţii şi sănătăţii în muncă este ales/sunt aleşi de către şi dintre lucrătorii societăţii cooperative meşteşugăreşti, conform celor prevăzute în regulamentul de ordine interioară, numărul de reprezentanţi fiind stabilit potrivit prevederilor Normelor metodologice de aplicare a Legii nr. 319/2006. 

Art.5. Lucrătorii comunică în scris conducerii societăţii cooperative meşteşugăreşti numărul şi numele reprezentanţilor lucrătorilor cu răspunderi specifice în domeniul securităţii şi sănătăţii în muncă. 

Art.6. Reprezentanţii lucrătorilor cu răspunderi specifice în domeniul securităţii şi sănătăţii în muncă trebuie să îndeplinească cerinţele minime de pregătire în domeniul securităţii şi sănătăţii în muncă, corespunzătoare cel puţin nivelului de bază, prevăzute de Normele metodologice de aplicare a Legii nr. 319/2006. 

Art.7. Reprezentanţii lucrătorilor cu răspunderi specifice în domeniul securităţii şi sănătăţii în muncă desfăşoară următoarele activităţi: 

a) colaborează cu societatea cooperativă meşteşugărească pentru îmbunătăţirea condiţiilor de securitate şi sănătate în muncă; 

b) însoţesc echipa/persoana care efectuează evaluarea riscurilor; 

c) ajută lucrătorii să conştientizeze necesitatea aplicării măsurilor de securitate şi sănătate în muncă; 

d) aduc la cunoştinţă societăţii cooperative meşteşugăreşti sau comitetului de securitate şi sănătate în muncă propunerile lucrătorilor referitoare la îmbunătăţirea condiţiilor de muncă; 

e) urmăresc realizarea măsurilor din planul de prevenire şi protecţie; 

f) informează autorităţile competente asupra nerespectării prevederilor legale în domeniul securităţii şi sănătăţii în muncă. 

Art.8. Comitetul de securitate şi sănătate în muncă este constituit din:

· preşedinte – preşedintele societăţii cooperative meşteşugăreşti;

· secretar – lucrătorul desemnat pentru a se ocupa de activităţile de prevenire şi protecţie sau, după caz, persoana care coordonează serviciul intern de securitate şi sănătate în muncă;

· medicul de medicină a muncii

· membrii:  reprezentanţii lucrătorilor în comitetul de securitate şi sănătate în muncă. 

Art.9.(1). Reprezentanţii lucrătorilor în comitetul de securitate şi sănătate în muncă vor fi aleşi pe o perioadă de 2 ani. 

(2). În cazul în care unul sau mai mulţi reprezentanţi ai lucrătorilor se retrag din comitetul de securitate şi sănătate în muncă, aceştia vor fi înlocuiţi imediat prin alţi reprezentanţi aleşi. 

Art.10.(1). Modalitatea concretă de desemnare a reprezentanţilor lucrătorilor în comitetul de securitate şi sănătate în muncă va fi stabilită conform prevederilor regulamentului  de ordine interioară. 

(2). Reprezentanţii lucrătorilor în comitetul de securitate şi sănătate în muncă vor fi desemnaţi de către lucrători, dintre reprezentanţii lucrătorilor cu răspunderi specifice  în  domeniul  securităţii  şi  sănătăţii  lucrătorilor, numărul  acestora fiind de*) _____________. 

Art.11.(1). Societatea cooperativă meşteşugărească are obligaţia să acorde fiecărui reprezentant al lucrătorilor în comitetul de securitate şi sănătate în muncă timpul necesar exercitării atribuţiilor specifice. 

(2). Timpul alocat acestei activităţi va fi considerat timp de muncă şi va fi de cel puţin **) _____________. 

Art.12. Preşedintele societăţii cooperative meşteşugăreşti este preşedintele comitetului de securitate şi sănătate în muncă, potrivit prevederilor legale.

Art.13. Membrii comitetului de securitate şi sănătate în muncă se nominalizează prin decizie scrisă a preşedintelui acestuia, iar componenţa comitetului va fi adusă la cunoştinţă tuturor lucrătorilor.

SECŢIUNEA a 2-a

Funcţionarea comitetului de securitate şi sănătate în muncă

Art.14.(1). Preşedintele societăţii cooperative meşteşugăreşti are obligaţia să asigure întrunirea comitetului de securitate şi sănătate în muncă cel puţin o dată pe trimestru şi ori de câte ori este necesar. 

(2). Ordinea de zi a fiecărei întruniri este stabilită de către preşedinte şi secretar, cu consultarea reprezentanţilor lucrătorilor, şi este transmisă membrilor comitetului de securitate şi sănătate în muncă, inspectoratului teritorial de muncă şi, dacă este cazul, serviciului extern de protecţie şi prevenire, cu cel puţin 5 zile înaintea datei stabilite pentru întrunirea comitetului. 

(3). Secretarul comitetului de securitate şi sănătate în muncă convoacă în scris membrii comitetului cu cel puţin 5 zile înainte de data întrunirii, indicând locul, data şi ora stabilite. 

(4). La fiecare întrunire secretarul comitetului de securitate şi sănătate în muncă încheie un proces-verbal care va fi semnat de către toţi membrii comitetului. 

(5). Comitetul de securitate şi sănătate în muncă este legal întrunit dacă sunt prezenţi cel puţin jumătate plus unu din numărul membrilor săi. 

(6). Comitetul de securitate şi sănătate în muncă convine cu votul a cel puţin două treimi din numărul membrilor prezenţi. 

(7). Secretarul comitetului de securitate şi sănătate în muncă va afişa la loc vizibil copii ale procesului-verbal încheiat. 

(8). Secretarul comitetului de securitate şi sănătate în muncă transmite inspectoratului teritorial de muncă, în termen de 10 zile de la data întrunirii, o copie a procesului-verbal încheiat. 

SECŢIUNEA a 3-a

Atribuţiile comitetului de securitate şi sănătate în muncă

Art.15. Pentru realizarea informării, consultării şi participării lucrătorilor, în conformitate cu art. 16, 17 şi 18 din Legea nr.319/2006, comitetul de securitate şi sănătate în muncă are cel puţin următoarele atribuţii: 

a) analizează şi face propuneri privind politica de securitate şi sănătate în muncă şi planul de prevenire şi protecţie, conform regulamentului de ordine interioară; 

b) urmăreşte realizarea planului de prevenire şi protecţie, inclusiv alocarea mijloacelor necesare realizării prevederilor lui şi eficienţa acestora din punct de vedere al îmbunătăţirii condiţiilor de muncă; 

c) analizează introducerea de noi tehnologii, alegerea echipamentelor, luând în considerare consecinţele asupra securităţii şi sănătăţii lucrătorilor, şi face propuneri în situaţia constatării anumitor deficienţe; 

d) analizează alegerea, cumpărarea, întreţinerea şi utilizarea echipamentelor de muncă, a echipamentelor de protecţie colectivă şi individuală; 

e) analizează modul de îndeplinire a atribuţiilor ce revin serviciului extern de prevenire şi protecţie, precum şi menţinerea sau, dacă este cazul, înlocuirea acestuia; 

f) propune măsuri de amenajare a locurilor de muncă, ţinând seama de prezenţa grupurilor sensibile la riscuri specifice; 

g) analizează cererile formulate de lucrători privind condiţiile de muncă şi modul în care îşi îndeplinesc atribuţiile lucrătorilor desemnaţi şi/sau serviciul intern/extern; 

h) urmăreşte modul în care se aplică şi se respectă reglementările legale privind securitatea şi sănătatea în muncă, măsurile dispuse de inspectorul de muncă şi inspectorii sanitari; 

i) analizează propunerile lucrătorilor privind prevenirea accidentelor de muncă şi a îmbolnăvirilor profesionale, precum şi pentru îmbunătăţirea condiţiilor de muncă şi propune introducerea acestora în planul de prevenire şi protecţie; 

j) analizează cauzele producerii accidentelor de muncă, îmbolnăvirilor profesionale şi evenimentelor produse şi poate propune măsuri tehnice în completarea măsurilor dispuse în urma cercetării; 

k) efectuează verificări proprii privind aplicarea instrucţiunilor proprii şi a celor de lucru şi face un raport scris privind constatările făcute; 

l) dezbate raportul scris, prezentat comitetului de securitate şi sănătate în muncă de către preşedintele societăţii cooperative meşteşugăreşti cel puţin o dată pe an, cu privire la situaţia securităţii şi sănătăţii în muncă, la acţiunile care au fost întreprinse şi la eficienţa acestora în anul încheiat, precum şi propunerile pentru planul de prevenire şi protecţie ce se va realiza în anul următor;

m) monitorizează asigurarea instruirii personalului societăţii cooperative meşteşugăreşti şi a protecţiei acestuia prin servicii medicale şi asigurări în conformitate cu prevederile de la Cap. III şi Cap. IV. 

SECŢIUNEA a 4-a

Obligaţiile societăţii cooperative referitoare 

la comitetul de securitate şi sănătate în muncă

Art.16. Preşedintele societăţii cooperative meşteşugăreşti trebuie să furnizeze comitetului de securitate şi sănătate în muncă toate informaţiile necesare, pentru ca membrii acestuia să îşi poată da avizul în cunoştinţă de cauză. 

Art.17.(1). Preşedintele societăţii cooperative meşteşugăreşti trebuie să prezinte, cel puţin o dată pe an, comitetului de securitate şi sănătate în muncă raportul scris prevăzut la art. 15 lit. l). 

(2). Societatea cooperativă meşteşugărească trebuie să transmită raportul prevăzut la alin. (1), avizat de membrii comitetului de securitate şi sănătate în muncă, în termen de 10 zile, inspectoratului teritorial de muncă. 

Art.18. Preşedintele societăţii cooperative meşteşugăreşti trebuie să supună analizei comitetului de securitate şi sănătate în muncă documentaţia referitoare la caracteristicile echipamentelor de muncă, ale echipamentelor de protecţie colectivă şi individuală, în vederea selecţionării echipamentelor optime. 

Art.19. Preşedintele societăţii cooperative meşteşugăreşti trebuie să informeze comitetul de securitate şi sănătate în muncă cu privire la evaluarea riscurilor pentru securitate şi sănătate, măsurile de prevenire şi protecţie atât la nivel de societate, cât şi la nivel de loc de muncă şi tipuri de posturi de lucru, măsurile de prim ajutor, de prevenire şi stingere a incendiilor şi evacuare a lucrătorilor. 

Art.20. Preşedintele societăţii cooperative meşteşugăreşti comunică comitetului de securitate şi sănătate în muncă punctul său de vedere sau, dacă este cazul, al medicului de medicina muncii, al lucrătorului desemnat sau al serviciului intern sau extern de prevenire şi protecţie, după caz, asupra plângerilor lucrătorilor privind condiţiile de muncă şi modul în care lucrătorul/lucrătorii desemnat/desemnaţi sau serviciul intern sau extern de prevenire şi protecţie îşi îndeplineşte atribuţiile. 

Art.21. În cazul în care societatea cooperativă meşteşugărească nu ia în considerare propunerile comitetului de securitate şi sănătate în muncă, conform atribuţiilor prevăzute la art. 15, aceasta trebuie să motiveze decizia sa în faţa comitetului; motivaţia va fi consemnată în procesul-verbal. 

CAPITOLUL III. INSTRUIREA MEMBRILOR COOPERATORI ŞI  A SALARIAŢILOR

Art.22. Societatea cooperativă meşteşugărească trebuie să asigure condiţii pentru ca fiecare membru cooperator şi salariat să primească o instruire suficientă şi adecvată în domeniul securităţii şi sănătăţii în muncă, în special sub formă de informaţii şi  instrucţiuni de lucru, specifice locului de muncă şi postului său, la:

a) angajare;

b) schimbarea locului de muncă;

c) introducerea unui nou echipament de muncă sau a unor modificări ale echipamentului existent;

d) introducerea oricărei noi tehnologii sau proceduri de lucru;

e) executarea unor lucrări speciale.

Art.23.(1). Instruirea membrilor cooperatori şi a salariaţilor în domeniul securităţii şi sănătăţii în muncă la nivelul unităţii se efectuează în timpul programului de lucru. 

(2). Perioada în care se desfăşoară instruirea prevăzută la alin. (1) este considerată timp de muncă. 

Art.24. Instruirea membrilor cooperatori şi a salariaţilor în domeniul securităţii şi sănătăţii în muncă cuprinde 3 faze: 

a) instruirea introductiv-generală; 

b) instruirea la locul de muncă; 

c) instruirea periodică. 

Art.25. Baza materială necesară instruirii membrilor cooperatori şi a salariaţilor este asigurată de societatea cooperativă meşteşugărească.

Art.26. Societatea cooperativă meşteşugărească trebuie să dispună de un program de instruire - testare, pe meserii sau activităţi.

Art.27.(1). Rezultatul instruirii membrilor cooperatori şi a salariaţilor în domeniul securităţii şi sănătăţii în muncă se consemnează în mod obligatoriu în fişa de instruire individuală, conform modelului prezentat în Normele de aplicare a Legii. nr. 319/2006, cu indicarea materialului predat, a duratei şi datei instruirii. 

(2). Completarea fişei de instruire individuală se va face cu pix cu pastă sau cu stilou, imediat după verificarea instruirii. 

(3). După efectuarea instruirii, fişa de instruire individuală se semnează de către persoana instruită şi de către persoanele care au efectuat şi au verificat instruirea. 

(4). Fişa de instruire individuală va fi păstrată de către conducătorul locului de muncă şi va fi însoţită de o copie a fişei de aptitudini, completată de către medicul de medicina muncii în urma examenului medical la angajare. 

Art.28. Persoanele care desfăşoară activităţi pe bază de contract de prestări servicii în societatea cooperativă meşteşugărească vor fi instruite privind activităţile societăţii, riscurile pentru securitatea şi sănătatea în muncă, precum şi măsurile şi activităţile de prevenire şi protecţie la nivelul societăţii şi/sau unităţii în general.

Art.29. Pregătirea şi instruirea personalului în domeniul securităţii şi sănătăţii în muncă este o parte componentă a pregătirii profesionale şi are ca scop însuşirea cunoştinţelor şi formarea deprinderilor de securitate şi sănătate în muncă, activitate realizată prin instruirea şi verificarea însuşirii cunoştinţelor în conformitate cu prevederile reglementărilor legale speciale.

Art.30.(1). Fiecare lucrător trebuie să îşi desfăşoare activitatea, în conformitate cu pregătirea şi instruirea sa precum şi cu instrucţiunile primite din partea societăţii cooperative, astfel încât să nu expună la pericol de accidentare sau îmbolnăvire profesională atât propria persoană, cât şi alte persoane care pot fi afectate de acţiunile sau omisiunile sale în timpul procesului de muncă.

(2). Lucrătorii au obligaţiile specifice pe linie de securitate şi sănătate în muncă prevăzute de regulamentul de ordine interioară al societăţii cooperative meşteşugăreşti. 

(3). Obligaţiile prevăzute la alin.(1) şi (2) se aplică, după caz, şi celorlalţi participanţi la procesul de muncă, potrivit activităţilor pe care aceştia le desfăşoară. 

CAPITOLUL IV. PROTECŢIA MEMBRILOR COOPERATORI ŞI A SALARIAŢILOR PRIN SERVICII MEDICALE ŞI ASIGURARE

Art.31.(1). Societatea cooperativă meşteşugărească are obligaţia să asigure accesul membrilor cooperatori şi al salariaţilor la serviciile medicale de medicină a muncii.

(2). Serviciul medical de medicină a muncii poate fi un serviciu autonom organizat de societate prin încadrarea unui medic de medicina muncii, sau un serviciu asigurat de o asociaţie profesională de servicii medicale, în accepţiunea legii speciale, care se află în relaţii contractuale cu casele de asigurări de sănătate şi/sau cu casele teritoriale de pensii.

Art.32.(1). Societatea cooperativă meşteşugărească are obligaţia de a asigura membrii cooperatori şi salariaţii pentru accidente de muncă şi boli profesionale în condiţiile prevăzute de legea specială.

(2). Asigurarea pentru accidente în muncă şi boli profesionale are următoarele obiective:

a) prevenirea  accidentelor de muncă şi a bolilor profesionale;

b) reabilitarea medicală şi socioprofesională a asiguraţilor victime ale accidentelor de muncă şi ale bolilor profesionale precum şi recuperarea capacităţii de muncă a acestora;

c) acordarea de indemnizaţii pentru incapacitate temporară de muncă, pentru trecerea temporară în alt loc de muncă şi pentru reducerea timpului de lucru;

d) compensaţii pentru atingerea integrităţii.

CAPITOLUL V.  DISPOZIŢII FINALE

Art.33. Comitetul de  securitate şi sănătate în muncă, persoanele cu atribuţii în domeniul securităţii şi sănătăţii în muncă, preşedintele consiliului social sau responsabilul cu probleme sociale şi reprezentanţii salariaţilor, vor asigura aplicarea corespunzătoare a  legii speciale şi a normelor metodologice de aplicare, atât la nivelul societăţii cooperative cât şi la nivelul structurilor organizatorice componente (secţii, ateliere, şantiere, unităţi de prestări şi producţie, unităţi de desfacere, etc.)

Art.34. În realizarea atribuţiilor ce îi revin, comitetul de securitate şi sănătate în muncă colaborează cu Inspectoratul teritorial de muncă, Casa judeţeană de pensii şi alte drepturi de asigurări sociale, Casa teritorială de asigurări de sănătate, direcţiile judeţene de sănătate publică, serviciile teritoriale de expertiză medicală a capacităţii de muncă, furnizorii de servicii medicale pentru accidente de muncă şi boli profesionale.

Art.35.(1). Prevederile prezentului Regulament de organizare şi funcţionare se completează cu dispoziţiile cuprinse în legile speciale care reglementează domeniul de activitate al comitetului de securitate şi sănătate în muncă, precum şi cu cele prevăzute în actele normative date în aplicarea acestora .

(2). Prevederile statutelor, regulamentelor de ordine interioară, regulamentele de organizare şi funcţionare, vor completa dispoziţiile prezentului Regulament de organizare şi funcţionare al comitetului de securitate şi sănătate în muncă.

Art.36. Prezentul Regulament de organizare şi funcţionare a fost aprobat în şedinţa de constituire a comitetului de securitate şi sănătate în muncă din data de ___ .

Pentru conformitate:

Preşedinte CSSM 

_____________________

Vicepreşedinte CSSM 
_____________________

Notă: 

Regulamentul de organizare şi funcţionare va cuprinde în anexă următoarele documente, potrivit modelelor anexate:

· Decizia preşedintelui SCM pentru numirea CSSM;

· Decizia preşedintelui SCM pentru numirea lucrătorilor desemnaţi pentru a se ocupa de activităţile de prevenire şi protecţie;

· Decizia preşedintelui SCM de numire a lucrătorului cu atribuţii de apărare împotriva incendiilor;

· Programul anual de instruire în domeniul securităţii şi sănătăţii în muncă pentru întregul personal;

· Programul anual de măsuri de securitate şi sănătate în muncă.

S.C. M.  ___________________ 

Sediul ____________________

D E C I Z I E

nr.  …… din data de ….....……

Preşedintele  comitetului de securitate şi sănătate în muncă;

În conformitate cu prevederile Titlului V, cap. II din Legea nr. 53/2003 – Codul Muncii, Legii nr. 319/2006 privind securitatea şi sănătatea în muncă şi ale Normelor metodologice de aplicare a Legii nr. 319/2006, aprobate prin HG. Nr. 1425/2006,

DECIDE:


Art.1
. Se constituie comitetul de securitate şi sănătate în muncă la nivelul societăţii cooperative meşteşugăreşti format din: 

· _________________ 
- Preşedintele  societăţii cooperative meşteşugăreşti, preşedinte al comitetului de securitate şi sănătate în muncă; 

· ________________ 
- lucrătorul desemnat pentru a se ocupa de activităţile de prevenire şi protecţie/reprezentantul care coordonează serviciul intern de securitate şi sănătate în muncă, secretar al comitetului de securitate şi sănătate în muncă; 

· _________________ - medicul de medicină a muncii;

· _________________   - reprezentanţii lucrătorilor cu răspunderi specifice în

· _________________     domeniul securităţii şi sănătăţii în muncă, membri

· _________________    

Art.2.
 Prezenta decizie va fi adusă la cunoştinţă tuturor membrilor cooperatori şi salariaţilor din societatea cooperativă. 

Art.3. Compartimentul resurse umane, lucrătorul desemnat sau reprezentantul serviciului intern de securitate şi sănătate în muncă şi persoanele nominalizate vor duce la îndeplinire prezenta decizie.

PREŞEDINTE CSSM,

__________________________

 S.C. M. ___________________ 

Sediul ____________________

D E C I Z I E

nr.  …… din data de ….....……

Preşedintele  societăţii cooperative meşteşugăreşti;

Având în vedere prevederile Legii nr. 319/2006 privind securitatea şi sănătatea în muncă şi ale Normelor metodologice de aplicare, aprobate prin HG. Nr. 1425/2006;

DISPUNE:


Art.1. Începând cu data de _____________, a fost desemnat (au fost desemnaţi) lucrătorul (lucrătorii) care se ocupă cu activităţile de prevenire şi protecţie, după cum urmează:

· _____________________

· _____________________

· _____________________

    ..........................................

Art.2. Activităţile lucrătorului desemnat (lucrătorilor desemnaţi) sunt prevăzute în fişa postului anexată (anexate).

Art.3. Lucrătorul desemnat (lucrătorii desemnaţi) va (vor) duce la îndeplinire prezenta decizie.

PREŞEDINTE SCM,

__________________________

 S.C. M.  ___________________ 

Sediul ____________________

D E C I Z I E

nr.  …… din data de ….....……

Preşedintele  societăţii cooperative meşteşugăreşti;

În baza prerogativelor acordate de Legea nr. 1/2005 privind organizarea şi funcţionarea cooperaţiei, şi de Statutul societăţii, 

Având în vedere prevederile Legii nr. 307/2006 privind apărarea împotriva incendiilor;

DISPUNE:


Art.1.(1). Începând cu data de _____________, a/au fost desemnat/ţi cu atribuţii pe linia apărării împotriva incendiilor, următorul/ii:

· _____________________

· _____________________

· _____________________

(2). Persoanele nominalizate lucrează în subordinea directă şi nemijlocită a preşedintelui societăţii cooperative.

Art.2. Atribuţiile lucrătorilor/lui sunt stabilite conform legislaţiei în vigoare şi sunt prevăzute în anexa care face parte din prezenta decizie.

Art.3.(1). Prezenta decizie va fi adusă la îndeplinire de compartimentul __________________ şi persoanele nominalizate.


(2). Un exemplar din prezenta decizie va fi transmis şi comitetului de securitate şi sănătate în muncă.

PREŞEDINTE SCM,

__________________________

Anexă

 la Decizia nr. … / ………

ATRIBUŢIILE

lucrătorilor cu sarcini speciale în domeniul apărării împotriva incendiilor

Principalele atribuţii ale lucrătorului cu sarcini speciale în domeniul apărării împotriva incendiilor sunt următoarele
 :

· Organizează activitatea de apărare împotriva incendiilor la nivelul societăţii cooperative meşteşugăreşti;

· Verifică dacă personalul cunoaşte şi respectă instrucţiunile de apărare împotriva incendiilor ;

· Instruieşte periodic şi nemijlocit personalul privind cunoaşterea şi respectarea normelor de apărare împotriva incendiilor, specifice activităţii pe care aceştia o desfăşoară ;

· Propune dotarea cu mijloace de apărare împotriva incendiilor necesare la nivelul societăţii cooperative meşteşugăreşti;

· Asigură întreţinerea permanentă în stare de funcţionare a tuturor mijloacelor de apărare împotriva incendiilor ; 

· Ia măsuri pentru înlăturarea imediată a pericolelor şi cauzelor de incendiu, constatate ;

· Conduce intervenţia pentru evacuarea persoanelor, bunurilor şi stingerea incendiilor, conlucrează cu pompierii care participă la intervenţie ;

· Însoţeşte organele care exercită îndrumarea şi controlul activităţii de apărare împotriva incendiilor, pune la dispoziţia acestora datele şi informaţiile solicitate;

· Raportează periodic, sau la cerere, preşedintelui societăţii cooperative meşteşugăreşti cu privire la activitatea de apărare împotriva incendiilor pe care o coordonează.

S.C. M.  ___________________ 











APROBAT,











PREŞEDINTE CSSM

Program de instruire al personalului pentru anul .........

Compartiment:
Depozit ……………………..

Nr.

Crt.
Denumirea temei
Metoda de instruire / Metoda de evaluare
Nr. ore
Nume lector
Perioada de instruire

1. 
Locul de muncă – organizare operaţiuni de încărcare-descărcare mijloc de transport auto


Instruire periodică

Evaluare directă

Testare anuală
2
Conducător loc muncă nominalizat prin decizie
Mai 



2. 






3. 






...






...






...






...






...






...






...






Responsabil SSM

S.C. M.  ___________________ 


















APROBAT


















Preşedinte CSSM

PROGRAMUL DE MĂSURI DE SECURITATE ŞI SĂNĂTATE ÎN MUNCĂ

pentru anul ………….

Nr. crt.
Obiective
Ţinte
Efecte
Termen

de realizare
Responsabil
Costuri

- lei (RON) -

0
1
2
3
4
5
6

1


Verificarea şi îmbunătăţirea / întreţinerea / înlocuirea (după caz) a instalaţiei electrice
Eliminare risc electrocutare
Evitare accidentare prin electrocutare
Trim. I/2007



2







3







.....









....









.....









....









.....









....









.....









....









Anexa nr.5

la Normele de reglementare a raporturilor de muncă ce au ca temei legal convenţia individuală de muncă

Hotărârea adunării generale 

referitoare la clauzele generale privind raporturile de muncă

- model -


Adunarea generală a societăţii cooperative meşteşugăreşti ________________


Având în vedere:

· Statutul societăţii cooperative;

· Legea nr. 1/2005 privind organizarea şi funcţionarea cooperaţiei ,

· Hotărârea Consiliului Naţional nr. 11 din 15.XII.2006 prin care s-au aprobat Normele de reglementare a raporturilor de muncă ce au la bază convenţia individuală de muncă, 

Hotărăşte aprobarea clauzelor generale privind raporturile de muncă pe anul_____.

CAPITOLUL I 

DISPOZITII GENERALE


Art.1. Membrii cooperatori recunosc că sunt egali şi liberi în stabilirea clauzelor generale privind raporturile de muncă şi se obligă să respecte în totalitate prevederile prezentei hotărâri.

Art.2. Clauzele din prezenta hotărâre sunt stabilite pentru o perioadă de un an.

Art.3. La expirarea termenului de aplicare, adunarea generală poate hotărî prelungirea aplicării prezentelor clauze aşa cum au fost ele aprobate, sau se vor stabili alte clauze.

Art.4. Prezenta hotărâre are ca scop stabilirea drepturilor minime garantate membrilor cooperatori, cu privire la:

a) convenţia individuală de muncă;

b) timpul de muncă;

c) condiţiile de muncă şi sănătatea şi securitatea muncii;

d) concedii şi zile libere;

e) formarea profesională.

CAPITOLUL II 

CONVENŢIA INDIVIDUALĂ DE MUNCĂ


Art.5. Primirea ca membru cooperator, cu raporturi de muncă, în societatea cooperativă ________________ a unei persoane se face potrivit prevederilor statutare, ale regulamentului de ordine interioară şi ale Hotărârii Consiliului Naţional nr. 11/15.XII.2006, în raport de nevoile societăţii cooperative şi numai pe criteriul aptitudinilor şi competenţelor profesionale.


Art.6.Convenţia individuală de muncă se încheie pe perioadă nedeterminată - în două exemplare, câte unul pentru fiecare parte, potrivit modelului prevăzut în anexa nr.1 la Hotărârea Consiliului Naţional nr. 11/15.XII.2006.


Art.7.(1). Convenţia individuală de muncă se poate modifica în ceea ce priveşte felul muncii, locul muncii sau în legătură cu drepturile salariale, prin acordul părţilor sau din iniţiativa uneia dintre părţi, în condiţiile prevăzute de statut şi de Hotărârea Consiliului Naţional nr. 11/15.XII.2006.

(2). Refuzul membrului cooperator de a accepta o modificare prevăzută la alin.(1), dă dreptul societăţii cooperative de a înceta raporturile de muncă din iniţiativa sa.


Art.8.(1). Locul de muncă poate fi modificat unilateral de către societatea cooperativă prin delegarea sau detaşarea membrului cooperator într-un alt loc de muncă decât cel prevăzut în convenţia individuală de muncă.

(2). Delegarea sau detaşarea membrului cooperator se face în condiţiile prevăzute în reglementările specifice în vigoare.

(3). Locul şi felul muncii pot fi modificate de către societatea cooperativă, fără consimţământul membrului cooperator şi în situaţiile impuse de necesitatea unei bune organizări a activităţii, ori din motive economice, tehnologice sau de forţă majoră, medicale, sau ca sancţiune disciplinară.


Art.9. Executarea convenţiei individuale de muncă se suspendă în condiţiile prevăzute de statut şi Normele de reglementare a raporturilor de muncă ce au ca temei legal convenţia individuală de muncă, denumite în continuare şi norme de reglementare a raporturilor de muncă.


Art.10. Încetarea convenţiei individuale de muncă poate avea loc în condiţiile prevăzute de statut şi de normele interne de reglementare în vigoare privind raporturile de muncă, prin unul din următoarele moduri:

· de drept;

· din iniţiativa uneia dintre părţi;

· prin acordul părţilor, la data convenită.

Art.11.(1). Durata preavizului acordat de societatea cooperativă este de ___ zile (minimum 20 zile lucrătoare).

(2).  Durata preavizului în cazul retragerii membrului cooperator va fi de __zile (cel mult 20 zile lucrătoare) pentru cei cu funcţii de execuţie şi de __zile (cel mult 45 zile lucrătoare) pentru cei cu funcţii de conducere.

(3). In perioada preavizului acordat potrivit alin.(1), membrul cooperator are dreptul să absenteze 3 ore pe zi de la programul unităţii pentru a-şi căuta un loc de muncă, fără ca aceasta să afecteze drepturile salariale.

(4). În cazul în care în perioada de preaviz convenţia individuală de muncă este suspendată, termenul de preaviz va fi suspendat corespunzător.

Art.12.(1). In cazul în care se dispune aplicarea unei sancţiuni disciplinare (cu excepţia avertismentului scris), societatea cooperativă va efectua o cercetare disciplinară prealabilă.

(2). Membrul cooperator va fi informat cu privire la fapta ce i se impută, având dreptul de a se apăra. Societatea cooperativă are obligaţia de a asculta şi a verifica susţinerile făcute de membrul cooperator în apărarea sa.

(3). La stabilirea sancţiunii disciplinare se va ţine seama de cauzele şi gravitatea faptei, de împrejurările în care a fost săvârşită, de gradul de vinovăţie a membrului cooperator, de urmările abaterii, de eventualele sancţiuni disciplinare anterioare şi de alte împrejurări.

Art.13.(1). In situaţia în care societatea cooperativă este pusă în situaţia de a efectua reduceri de personal în condiţiile prevăzute de Hotărârea CN nr.__/____ privind normele de reglementare a raporturilor de muncă ale membrilor cooperatori, conducerea societăţii cooperative va comunica în scris fiecărui membru cooperator, al cărui post urmează a fi desfiinţat, dacă i se oferă un alt loc de muncă ori dacă este propus pentru o formă de recalificare profesională în vederea ocupării altui post în cadrul societăţii.

(2). In cazul în care membrului cooperator nu i se poate oferi un alt loc de muncă, ori acesta refuză locul de muncă oferit sau cuprinderea într-o formă de recalificare, conducerea societăţii cooperative îi va comunica în scris termenul de preaviz.

(3). La aplicarea efectivă a reducerii de personal, după reducerea posturilor vacante de natura celor care se desfiinţează, măsura va afecta în ordine:

a) membrii cooperatori care cumulează pensia cu salariul sau care cumulează alte funcţii;

b) membrii cooperatori care îndeplinesc condiţiile prevăzute de lege pentru pensionarea anticipată şi anticipată parţial;

c) membrii cooperatori care îndeplinesc condiţiile minime de vârstă şi stagiu prevăzute de lege şi nu au solicitat pensionarea pentru limită de vârstă;

şi se vor avea în vedere următoarele criterii:

a) dacă măsura afectează doi soţi din cadrul societăţii, încetează raporturile de muncă ale soţului care are venitul mai mic;

b) măsura să afecteze, mai întâi, persoane care nu au copii;

c) măsura să afecteze numai în ultimul rând pe femeile care au în îngrijire copii, bărbaţii văduvi sau divorţaţi care au în îngrijire copii, pe întreţinătorul unic de familie, precum şi pe membrii cooperatori care mai au cel mult 3 ani până la data la care se pot pensiona pentru limita de vârstă.

(4). Criteriile prevăzute la alin. (3) se aplică pentru departajarea membrilor cooperatori după evaluarea obiectivelor de performanță.

(5). In situaţia în care măsura încetării raporturilor de muncă afectează un membru cooperator care a urmat o formă de calificare sau de perfecţionare a pregătirii profesionale şi a încheiat un act adiţional la convenţia individuală de muncă prin care s-a obligat să presteze activitate în societatea cooperativă o anumită perioadă de timp, nu i se vor pretinde despăgubiri pentru perioada rămasă nelucrată până la împlinirea termenului, dacă măsura respectivă nu s-a luat pentru o cauză care îi este imputabilă.

CAPITOLUL III

TIMPUL DE MUNCĂ


Art.14.(1). Durata normală a timpului de lucru este de 8 ore pe zi sau 40 ore pe săptămână.


(2). Pentru activităţile: _____________________________________________ _____________________________________________________________________

la care programul de producţie este inegal în cursul lunii, programul săptămânal de lucru este de 35 până la 45 ore cu condiţia ca media lunară să fie de 40 ore pe săptămână.


Programul stabilit va fi anunţat cu o săptămână înainte.


(3). Pentru activităţile: _____________________________________________

_____________________________________________________________________

a cărui regim de lucru este influenţat de sezon, sau în alte cazuri deosebite, durata programului de lucru va fi de până la 12 ore pe zi, cu condiţia ca, pe total an, media orelor de muncă să nu depăşească 48 de ore pe săptămână.


Art.15. Membrii cooperatori care îşi desfăşoară activitatea la locuri de muncă cu condiţii deosebite, beneficiază de program de lucru redus de ______ ore pe zi şi nu pot să efectueze ore suplimentare, cu  excepţia unor situaţii apărute fortuit.


Art.16.(1). Orele prestate peste programul normal de lucru stabilit, sunt ore suplimentare, care se compensează cu timp liber corespunzător.


(2). Orele care nu pot fi compensate în următoarele 60 de zile calendaristice se  plătesc sub forma unui spor prevăzut de sistemul de salarizare (minimum 75% din salariul de bază).


(3). În perioadele de reducere a activităţii, societatea cooperativă are posibilitatea de a acorda zile libere plătite din care pot fi compensate orele suplimentare ce vor fi prestate în următoarele 12 luni


(4). Pentru activităţile _________________________________ cu caracter sezonier recuperarea orelor suplimentare se face în perioada ___________ .


Art.17.(1). Munca prestată în intervalul dintre orele 2200 şi 600 este considerată muncă de noapte.

(2). Muncă de noapte este considerată şi activitatea desfăşurată de membrul cooperator cel puţin 3 ore din timpul zilnic de muncă  sau 30% din timpul său lunar de muncă, în intervalul de timp precizat la alin. (1).

(3). Membrii cooperatori care prestează muncă de noapte beneficiază de următoarele drepturi:

a) reducerea programului de lucru cu o oră, fără diminuarea salariului de bază, fie de un spor de ___% din salariul de bază pentru fiecare oră de muncă de noapte (sporul la salariu este de minimum 25%);

b) examen medical gratuit la începerea activităţii şi periodic, în condiţiile prevăzute de reglementările speciale.

CAPITOLUL IV

SECURITATEA ŞI SĂNĂTATEA ÎN MUNCĂ

Art.18.(1). Societatea cooperativă va asigura, pe cheltuiala sa, cadrul organizatoric pentru instruirea, testarea şi perfecţionarea profesională a membrilor cooperatori cu privire la normele de securitate şi sănătate în muncă.

(2). La cooptarea unui membru cooperator sau la schimbarea locului de muncă sau a felului muncii, acesta va fi instruit şi testat cu privire la riscurile ce le presupune noul loc de muncă şi la normele de securitate şi sănătate în muncă pe care este obligat să le cunoască şi să le respecte.

(3). In cazul în care în procesul muncii intervin schimbări ce impun aplicarea unor norme noi de securitate şi sănătate în muncă şi de prevenirea şi stingerea incendiilor, membrul cooperator va fi instruit în condiţiile prevăzute la alin.(2).

Art.19.(1). Locurile de muncă cu condiţii deosebite stabilite conform reglementărilor legale sunt următoarele:

-

-

-

-

(2). Persoanele care lucrează la locurile de muncă prevăzute la alin.(1) au drept, după caz, la:

· sporuri la salariul de bază prevăzute de sistemul de salarizare;

· alimentaţie de întărire a rezistenţei organismului;

· echipament de protecţie gratuit;

· materiale igienico-sanitare;

· concedii suplimentare.

Art.20.(1). Contravaloarea echipamentului de protecţie se suportă de către societatea cooperativă.

(2). Contravaloarea echipamentului de lucru se suportă:

-  ______ % de către societatea cooperativă;

- ______ % de către membrul cooperator.

Art.21.(1). Societatea cooperativă va asigura la cooptare şi apoi la interval de __________ (cel puţin un an) examinarea medicală, în scopul de a constata dacă persoana care urmează să fie cooptată este aptă pentru desfăşurarea activităţii în postul pe care urmează să îl ocupe, sau pe care îl ocupă, precum şi pentru prevenirea îmbolnăvirilor profesionale.


(2). Pentru personalul încadrat pe locurile de muncă prevăzute la art.19 alin. (1), examenul medical se face semestrial.


(3). Examinarea membrilor cooperatori în vederea cooptării şi apoi ulterior, se face de către medicul de medicină a muncii.


(4). Medicul de medicină a muncii şi lucrătorul/lucrătorii desemnaţi pentru a se ocupa de activităţile de prevenire şi protecţie vor fi consultaţi la modificarea duratei timpului de lucru şi la acordarea de concedii suplimentare.


Art.22. Comitetul de securitate şi sănătate în muncă, care-şi desfăşoară activitatea în baza regulamentului propriu, va participa la acţiunile de instruire a membrilor cooperatori în domeniul securităţii şi sănătăţii în muncă.

CAPITOLUL V

SALARIZAREA


Art.23. Pentru munca prestată în condiţiile prevăzute în convenţia individuală de muncă, fiecare membru cooperator are dreptul la un salariu.


Art.24. Sistemul de salarizare, anexă la prezenta hotărâre, cuprinde următoarele elemente:

· salariile de bază;

· formele de salarizare;

· sistemul de sporuri;

· sistemul premial;

· sistemul de normare.

Art.25.(1). Normarea muncii se aplică tuturor categoriilor de personal, atât pentru cei salarizaţi în acord cât şi pentru cei salarizaţi în regie. Normele de muncă se exprimă sub formă de norme de timp, norme de producţie, norme de personal, sferă de atribuţii.

(2). Normele de muncă se aprobă de consiliul de administraţie al societăţii şi se fac cunoscute personalului cu 5 zile înainte de aplicare.

Art.26.(1). Activitatea de normare a muncii se bazează pe tehnicile normării muncii şi se desfăşoară ca un proces continuu, în permanentă concordanţă cu schimbările ce au loc în organizarea şi nivelul de dotare tehnică a muncii, potrivit Regulamentului privind normarea muncii în societăţile cooperative meşteşugăreşti.

(2). In situaţiile în care normele de muncă nu asigură un grad complet de ocupare, conduc la o solicitare excesivă sau nu corespund condiţiilor pentru care au fost elaborate, acestea vor fi reexaminate.

Art.27.(1). Salariile de bază individuale se stabilesc prin negocieri individuale şi/sau colective între preşedintele societăţii cooperative şi membrii cooperatori sau reprezentanţii acestora, având în vedere nivelurile stabilite în sistemul de salarizare.

(2). Nu pot fi negociate salarii de bază sub nivelul salariului brut minim pe ţară, stabilit prin hotărâre de Guvern.

(3). Salariile de bază negociate potrivit alin.(1) se concretizează prin decizie a preşedintelui societăţii cooperative.

Art.28. Conducerea societăţii cooperative va lua măsuri tehnice şi organizatorice care să permită realizarea de către membrii cooperatori a unui venit brut lunar corespunzător cel puţin salariului minim  brut pe ţară.

Art.29. Veniturile de natura drepturilor salariale cuvenite membrilor cooperatori se plătesc înaintea oricăror obligaţii băneşti ale societăţii cooperative.

CAPITOLUL VI

CONCEDII ŞI ZILE LIBERE


Art.30. In fiecare săptămână, membrii cooperatori au dreptul la 2 zile consecutive de repaus săptămânal, care se acordă, de regulă, sâmbăta şi duminica.

Art.31. SuntSunt zile nelucrătoare, zilele de repaus săptămânal şi zilele de sărbători legale şi religioase, după cum urmează:

· 1 şi 2 ianuarie;

· prima şi a doua zi de Paşte;

· 1 mai;

· prima şi a doua zi de Rusalii;

· Adormirea Maicii Domnului;

· 1 decembrie;

· prima şi a doua zi de Crăciun;

· 2 zile pentru fiecare dintre cele trei sărbători religioase anuale, declarate astfel de cultele religioase legale, altele decât cele creştine, pentru membrii cooperatori care aparţin acestora.

Art.32.(1). Membrii cooperatori au dreptul în fiecare an calendaristic la un concediu de odihnă plătit de minim 20 zile lucrătoare.


(2). Concediul de odihnă se acordă proporţional cu activitatea desfăşurată într-un an calendaristic.


(3). In funcţie de vechimea în muncă, concediul de odihnă se acordă astfel :


Vechimea în muncă

Durata concediului de odihnă


-




-


-




-


-




-


-




-

(4). Fac excepţie de la prevederile alin.(1) membrii cooperatori cu vârste sub 18 ani, care au dreptul la un concediu de odihnă suplimentar de cel puţin 3 zile lucrătoare.


Art.33.(1). In fiecare an calendaristic, membrii cooperatori încadraţi în grade de invaliditate au dreptul la un concediu suplimentar cu o durată de 3 zile lucrătoare, iar cei nevăzători la un concediu de odihnă suplimentar de 6 zile lucrătoare.


(2). Membrii cooperatori care îşi desfăşoară activitatea în condiţii deosebite beneficiază de un concediu de odihnă suplimentar de _____ (minimum 3 zile lucrătoare) pe an.


Art.34. Indemnizaţia de concediu se va calcula în funcţie de numărul zilelor de concediu de odihnă cuvenite faţă de vechimea în muncă şi perioada lucrată în cursul anului, înmulţite cu media zilnică a veniturilor realizate în ultimele____ luni înainte de data acordării concediului de odihnă.


Art.35. Concediul de odihnă anual poate fi fracţionat, una din fracţiuni fiind de cel puţin 10 zile lucrătoare, de concediu neîntrerupt.


Art.36.(1). Membrii cooperatori au dreptul la zile libere plătite pentru evenimente familiale deosebite, după cum urmează:

a) căsătoria cooperatorilor – 5 zile;

b) căsătoria unui copil – 2 zile;

c) naşterea unui copil – 5 zile, plus 10 zile dacă a urmat un curs de puericultură;

d) decesul soţului, copilului, părinţilor, socrilor – 3 zile;

e) decesul fraţilor, surorilor, bunicilor – 1 zi;

f) donatorii de sânge – conform legii speciale.

(2). Pentru pregătirea şi susţinerea examenelor de licenţă în învăţământul superior, seral, cu frecvenţă redusă sau la distanţă, membrii cooperatori au dreptul, la cerere, la 30 de zile concediu fără plată, acordat o singură dată.


(3). Pentru rezolvarea unor situaţii personale, membrii cooperatori au dreptul la concedii fără plată, de maxim____zile într-un an calendaristic, aprobate de preşedintele societăţii cooperative, în condiţiile în care acestea nu aduc perturbări în desfăşurarea activităţii compartimentului sau unităţii din care fac parte persoanele respective.

CAPITOLUL VIII

DREPTURILE CONSILIULUI SOCIAL


Art.37.(1). Consiliul de administraţie al societăţii cooperative are obligaţia de a invita preşedintele consiliului social sau responsabilul cu probleme sociale, după caz, precum și conducerea sindicatului reprezentativ, legal constituit, la şedinţele la care se discută problemele profesionale, economice și sociale  ale membrilor cooperatori.


(2). Preşedintele consiliului social, responsabilul cu probleme sociale  și conducerea sindicatului vor avea drept de opinie, dar fără drept de vot.


Art.38. Membrii consiliului social vor verifica la locul de muncă modul în care sunt respectate drepturile membrilor cooperatori care decurg din prezenta hotărâre.

CAPITOLUL IX

DISPOZIŢII FINALE


Art.39. Membrii cooperatori au obligaţia de a participa la formarea profesională, potrivit prevederilor cuprinse în programul de formare profesională prevăzut ca anexă la prezenta hotărâre.

Art.40. Drepturile acordate membrilor cooperatori nu pot fi sub nivelul celor prevăzute în prezenta hotărâre.


Art.41. Prevederile prezentei hotărâri produc efecte pentru toţi membrii cooperatori şi persoanele încadrate cu contract individual de muncă, indiferent de data cooptării sau angajării.


Art.42. Prezenta hotărâre a fost aprobată de adunarea generală a societăţii cooperative în data de ___________ şi intră în vigoare cu data de _______________.

*	  Se va preciza normă întreagă sau fracțiune de normă.


*	*	se va menţiona şi codul ocupaţiei respective prevăzut în Codul ocupaţiilor din România


*	 )  a) de la 50 la 100 de lucrători - 2 reprezentanţi; 


	b) de la 101 la 500 de lucrători - 3 reprezentanţi; 


	c)	 de la 501 la 1.000 de lucrători - 4 reprezentanţi; 


	d) de la 1.001 la 2.000 de lucrători - 5 reprezentanţi; 


	e) de la 2.001 la 3.000 de lucrători - 6 reprezentanţi; 


	f)	de la 3.001 la 4.000 de lucrători - 7 reprezentanţi; 


	g) peste 4.000 de lucrători - 8 reprezentanţi.





*	*)  a) 2 ore pe lună, la un efectiv de până la 99 de lucrători; 


	b) 5 ore pe lună, la un efectiv între 100 şi 299 de lucrători; 


	c) 10 ore pe lună, la un efectiv între 300 şi 499 de lucrători; 


	d) 15 ore pe lună, la un efectiv între 500 şi 1.499 de lucrători; 


	e) 20 de ore pe lună, la un efectiv de 1.500 de lucrători şi peste.


�	Notă:  Responsabilităţile nu sunt limitative şi vor fi concretizate în raport de specificul activităţii, natura locurilor de muncă, dotarea tehnică, tehnologică, structura personalului etc. 










